**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Ιουνίου 2021, ημέρα Πέμπτη και ώρα 13.35΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων: «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων – Άδωνις Γεωργιάδης, ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, ο Υφυπουργός Ανάπτυξης και Επενδύσεων, κ. Ιωάννης Τσακίρης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό μεσημέρι.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης».

Εισερχόμαστε στα διαδικαστικά θέματα, πολύ σύντομα, γιατί έχουμε λίγο καθυστερήσει.

Συμφωνούμε, κατ’ αρχάς, η πρώτη συνεδρίαση διεξάγεται σήμερα, η δεύτερη αύριο στις 9 π.μ., η τρίτη συνεδρίαση αύριο το μεσημέρι στις 12.00΄ και προγραμματίσαμε τη δεύτερη ανάγνωση την Τετάρτη, στις 10 π.μ. και συνεδριάζει στην Ολομέλεια την Πέμπτη. Όλες οι συνεδριάσεις μας θα διεξαχθούν στην αίθουσα της Γερουσίας.

 Τώρα, για την ερχόμενη Τετάρτη, θέλω να πω, για όλους τους συναδέλφους της Επιτροπής μας, ότι έχουμε δύο εκκρεμότητες. Έχουμε μία συνεδρίαση της Επιτροπής για μία ενημέρωση για ένα θέμα της ΔΕΗ που πρέπει να έρθει στην Επιτροπή, θα το φέρει ο κ. Σκρέκας. Επίσης, έχουμε μία εκκρεμότητα ακόμα, με το Υπουργείο Υποδομών και Μεταφορών, που και αυτοί πρέπει να φέρουν κάποια σύμβαση.

Και οι δύο συνεδριάσεις είναι για ενημέρωση. Εγώ θα έλεγα την Τετάρτη, που θα είμαστε εδώ και αφού έχουμε από τις 10.00΄μέχρι τις 13.00΄τη συνεδρίαση της δεύτερης ανάγνωσης του νομοσχεδίου, στις 13.00΄ να βάλουμε μία ακόμα συνεδρίαση, δεν θα είναι, προφανώς, οι ίδιοι συνάδελφοι Εισηγητές, αλλά και με δεδομένο ότι ο καθένας μπορεί να μπει στη συνεδρίαση και με Webex και, πιθανόν, να βάλουμε, αν θέλετε και αργότερα μετά τις 16.00΄και τρίτη συνεδρίαση. Θα είμαστε που θα είμαστε εδώ, να μην έχουμε και άλλη ημέρα συνεδρίαση. Καταλαβαίνετε πώς το εννοώ, για να μην τα λέω και αναλυτικά.

Η πρότασή μου είναι αυτή, την Τετάρτη να μπορέσουμε να ολοκληρώσουμε, ίσως, και τα τρία αυτά θέματα. Σίγουρα τη δεύτερη ανάγνωση, αλλά και τις άλλες δύο εκκρεμότητες, όπου οι συνεδριάσεις εκεί δεν θα είναι πολύωρες, καταλαβαίνετε, είναι σχετικά σύντομες, είναι αυτές που πρέπει να έρθουν για ενημέρωση.

(Συνέχεια ομιλίας κ. ΓΕΩΡΓΙΟΥ ΒΛΑΧΟΥ, Προέδρου της Επιτροπής)

Το κρατάμε στο μυαλό μας, το λέω για όλους τους συναδέλφους που είναι στο δίκτυο και μας ακούνε, για να μην δεσμεύσουμε και άλλη μέρα.

Με δεδομένα, λοιπόν, αυτά, και πριν δώσω τον λόγο στον πρώτο Εισηγητή, να παρακαλέσω, πολύ σύντομα, θα έλεγα μέχρι να τελειώσει ο πρώτος Εισηγητής, δώστε μας προτάσεις για φορείς, με κάποια φειδώ. Δεν χρειάζεται τώρα να καλέσουμε πάρα πολλούς, που δεν έχουν εμπλοκή με το όλο θέμα, με αυτή την έννοια, κατά τη διάρκεια της ομιλίας του κ . Ανδριανού. Κύριε Ανδριανέ, δώστε μας και το δικό σας.

 Καλώ, λοιπόν, τον Εισηγητή της Πλειοψηφίας, τον Γιάννη Ανδριανό, να ξεκινήσει τη συζήτηση για 15 λεπτά. Να ενημερώσω ότι, κατά τη διάρκεια της συνεδρίασης, την Προεδρία θα αναλάβει ο Αντιπρόεδρος της Επιτροπής, κ. Βασίλειος Γιόγιακας, ο οποίος θα είναι και αύριο στο Προεδρείο.

Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου αποτελεί τη συνέχεια του προσφάτως ψηφισθέντος νόμου 4796/2021 και εντάσσει και τις υπόλοιπες δραστηριότητες αρμοδιότητας τριών Υπουργείων - του Υπουργείου Υποδομών και Μεταφορών, του Υπουργείου Υγείας και του Υπουργείου Τουρισμού - σε καθεστώς απλουστευμένης αδειοδότησης βάσει του νόμου 4442/2016.

Με το νομοσχέδιο αυτό ολοκληρώνεται, σχεδόν, η σχετική δέσμευση της χώρας μας έναντι των Θεσμών, η οποία και παρακολουθείται στο πλαίσιο της ενισχυμένης μεταμνημονιακής εποπτείας. Η απλούστευση των διαδικασιών αδειοδότησης με απόλυτη, βεβαίως, διασφάλιση του δημόσιου συμφέροντος είναι προϋπόθεση για την ενίσχυση της παραγωγικότητας και της ανταγωνιστικότητας της οικονομίας μας. Ιδιαίτερα, μάλιστα, όταν αφορά, κυρίως, μικρές και μικρομεσαίες επιχειρήσεις, από τις οποίες, με τις ρυθμίσεις του παρόντος νομοσχεδίου, αφαιρείται ένα σημαντικό γραφειοκρατικό και οικονομικό βάρος, αλλά και η αβεβαιότητα που αυτό συνεπάγεται.

Είναι σημαντικό, λοιπόν, το γεγονός ότι η απλούστευση της επιχειρηματικής δράσης υπογραμμίζεται από το σύνολο των διεθνών οργανισμών και των έγκυρων διεθνών δεικτών όπως ο «Doing business» της Παγκόσμιας Τράπεζας, ως ένα πεδίο στο οποίο η χώρα μας μπορεί με στοχευμένες παρεμβάσεις να ενισχύσει σημαντικά την ανάπτυξη και τη δημιουργία θέσεων εργασίας.

Είναι αυτονόητη η υποχρέωση του κράτους να αξιοποιεί τις δυνατότητες της ψηφιακής τεχνολογίας, την ανάδραση των κοινωνικών εταίρων, αλλά και τις βέλτιστες διεθνείς πρακτικές, ώστε να μειώνει σταθερά και αποτελεσματικά την ταλαιπωρία και την επιβάρυνση από αχρείαστες γραφειοκρατικές διαδικασίες που δεν απαντούν, πλέον, σε καμία ουσιαστική ανάγκη.

Ο Πρωθυπουργός Κυριάκος Μητσοτάκης, η Κυβέρνηση της Νέας Δημοκρατίας, ορθά έχει ορίσει αυτό τον στόχο, της δυναμικής, δηλαδή, προώθησης του ψηφιακού μετασχηματισμού της χώρας μας ως πρώτη προτεραιότητα της δημόσιας πολιτικής, καθώς από την ταχύτητα και την αποτελεσματικότητα αυτής της μετάβασης θα κριθεί σε μεγάλο βαθμό το μέλλον της οικονομίας, αλλά και οι προοπτικές της πολύπλευρης ανάπτυξης της πατρίδας μας.

(Συνέχεια ομιλίας κ. **Ιωάννη Ανδριανού**, Εισηγητή της Πλειοψηφίας)

 Συγκεκριμένα, οι οικονομικές δραστηριότητες που απλοποιούνται στο σχέδιο νόμου είναι οι εξής:

Οδική βοήθεια. Επιχειρήσεις οδικής βοήθειας και συνεργάτες οδικής βοήθειας, σχολές οδηγών αυτοκινήτων και μοτοσικλετών, κέντρα θεωρητικής εκπαίδευσης υποψηφίων οδηγών, σχολές - κέντρα επαγγελματικής κατάρτισης για τη χορήγηση πιστοποιητικού επαγγελματικής ικανότητας σε οδηγούς οχημάτων μεταφοράς, επιβατών και εμπορευμάτων.

Τουριστικά γραφεία. Τουριστικές επιχειρήσεις οδικών μεταφορών, μονάδες ιαματικής θεραπείας, κέντρα ιαματικού τουρισμού, θερμαλισμού, κέντρα θαλασσοθεραπείας, αυτοτελή διαιτολογικά γραφεία και πολυδύναμες διαιτολογικές μονάδες, δηλαδή μονάδες που προσφέρουν διαιτολογικές υπηρεσίες σε συνδυασμό με άσκηση ή αισθητική ή και με τα δύο.

Εργαστήρια αισθητικής. Πλέον απομένουν μόνο ελάχιστες δραστηριότητες, όπως οι τουριστικοί λιμένες, των οποίων το θεσμικό πλαίσιο εξετάζεται από το Υπουργείο Τουρισμού και οι υπηρεσίες spa και λοιπά, αρμοδιότητας του Υπουργείου Υγείας που, σήμερα, δεν έχουν άλλο αδειοδοτικό πλαίσιο.

Η απλούστευση αφορά, κυρίως, την υπαγωγή των συγκεκριμένων οικονομικών δραστηριοτήτων στο καθεστώς της γνωστοποίησης. Χωρίς, δηλαδή, την έκδοση ατομικής διοικητικής πράξης, καθώς αυτές, μετά από αξιολόγηση του κινδύνου, κατατάσσονται σε χαμηλή κατηγορία επικινδυνότητας. Όπου, βέβαια, υπάρχει σημαντικός κίνδυνος στο δημόσιο συμφέρον από την άσκηση της δραστηριότητας, ο οποίος δεν μπορεί να αντιμετωπισθεί μέσω της απλής γνωστοποίησης, η δραστηριότητα υπάγεται στο καθεστώς της προηγούμενης έγκρισης για την ίδρυση και τη λειτουργία της.

Ως προς τις συγκεκριμένες, λοιπόν, ρυθμίσεις σε ό,τι αφορά τις επιχειρήσεις οδικής βοήθειας και συνεργατών οδικής βοήθειας οχημάτων, αρμόδια αρχή αδειοδότησης ορίζεται η Διεύθυνση Μεταφορών και Επικοινωνιών της οικείας περιφερειακής ενότητας και ρυθμίζεται η διαδικασία της υποβολής, της γνωστοποίησης, της τυχόν μεταβολής των στοιχείων της των απαιτούμενων δικαιολογητικών του σχετικού παραβόλου. Επίσης, προβλέπεται υποχρεωτικός έλεγχος εντός διμήνου από την υποβολή γνωστοποίησης και συγκρότηση Μητρώου Ελεγκτών που θα συνδράμει τις δημόσιες αρχές στη διενέργεια αυτών των ελέγχων, καθώς και άλλα θέματα εποπτείας των δραστηριοτήτων αυτών.

Τέλος, καθορίζονται οι κυρώσεις για περιπτώσεις παραβάσεων, συμπεριλαμβανομένων και εκείνων που επισύρουν τη διακοπή της άσκησης της δραστηριότητας.

Αντίστοιχες προβλέψεις περιλαμβάνονται και στις ρυθμίσεις, που αφορούν τις υπόλοιπες δραστηριότητες σε ό,τι αφορά τις σχολές οδηγών αυτοκινήτων και μοτοσικλετών και τα κέντρα θεωρητικής εκπαίδευσης υποψηφίων οδηγών. Ορίζεται καθεστώς γνωστοποίησης με αρμόδια αρχή αδειοδότησης τη Διεύθυνση Μεταφορών και Επικοινωνιών της οικείας περιφερειακής ενότητας και καθορίζονται οι σχετικές λεπτομέρειες. Ομοίως, η ίδια αρχή αδειοδότησης, δηλαδή η Διεύθυνση Μεταφορών και Επικοινωνιών της οικείας περιφερειακής ενότητας ορίζεται για τις Σχολές και τα Κέντρα Επαγγελματικής Κατάρτισης για τη χορήγηση πιστοποιητικού επαγγελματικής ικανότητας σε οδηγούς οχημάτων μεταφοράς επιβατών και εμπορευμάτων, όπου, όμως, ορίζεται καθεστώς έγκρισης.

Η διαδικασία της έγκρισης διεκπεραιώνεται μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων. Ειδικά, μέχρι την έναρξη λειτουργίας του συστήματος, η έγκριση εκδίδεται από την αδειοδοτούσα αρχή, έπειτα από αίτηση του ενδιαφερομένου που συνοδεύεται από δικαιολογητικά, από τα οποία ελέγχεται εάν πληρούνται οι προϋποθέσεις της κείμενης νομοθεσίας. Ο απαιτούμενος χρόνος για την έκδοση της έγκρισης μειώνεται από 3 σε 2 μήνες.

Σε ό,τι αφορά τα αυτοτελή διαιτολογικά γραφεία, τις πολυδύναμες διαιτολογικές μονάδες, αλλά και τα εργαστήρια αισθητικής, αρμόδια αρχή ορίζεται η Διεύθυνση Δημόσιας Υγείας της οικείας Περιφέρειας ή Περιφερειακής Ενότητας και προβλέπεται καθεστώς γνωστοποίησης, η οποία υποβάλλεται μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων. Προσωρινά, μέχρι την έναρξη λειτουργίας του συστήματος, κατατίθεται σε έντυπη ή ηλεκτρονική μορφή, είτε απευθείας στην αρμόδια αρχή είτε σε οποιοδήποτε φυσικό ή ηλεκτρονικό Κέντρο Εξυπηρέτησης Πολιτών (ΚΕΠ), που λειτουργεί ως ενιαίο κέντρο εξυπηρέτησης.

Σε ό,τι αφορά τα τουριστικά γραφεία και τις τουριστικές επιχειρήσεις οδικών μεταφορών, αρμόδια αρχή προσδιορίζεται η οικεία περιφερειακή υπηρεσία τουρισμού και προβλέπεται καθεστώς γνωστοποίησης, η οποία υποβάλλεται μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων.

Επίσης, μεταξύ άλλων, ορίζεται ότι η έναρξη ισχύος των διατάξεων των κεφαλαίων ΛΕ 35 και ΛΣΤ 36 του ν. 4442/2016 άρχετε από την ολοκλήρωση της αντίστοιχης σχετικής διαδικτυακής ηλεκτρονικής εφαρμογής, με το Ηλεκτρονικό Μητρώο Τουριστικών Επιχειρήσεων του Υπουργείου Τουρισμού, όπως αυτό διαπιστώνεται με κοινή απόφαση των Υπουργών Ανάπτυξης και Επενδύσεων και Τουρισμού.

Ακόμα, στο πλαίσιο της απλούστευσης του αδειοδοτικού καθεστώτος των τουριστικών γραφείων και των τουριστικών επιχειρήσεων οδικών μεταφορών, το σχέδιο νόμου προβλέπει και την απλούστευση της διαδικασίας θέσης σε κυκλοφορία τουριστικού λεωφορείου δημόσιας χρήσης, μέσω υπαγωγής της στη γνωστοποίηση αντί της έγκρισης, που ισχύει μέχρι σήμερα. Συγκεκριμένα, για τη θέση σε κυκλοφορία ειδικών τουριστικών λεωφορείων δημόσιας χρήσης από τις επιχειρήσεις αυτές, απαιτείται η γνωστοποίηση, η οποία αποτελεί τμήμα της γνωστοποίησης της κύριας δραστηριότητας.

Επίσης, επαναπροσδιορίζεται η διαδικασία αντικατάστασης αδειών κυκλοφορίας ειδικών τουριστικών λεωφορείων δημόσιας χρήσης, ορίζεται ο χρόνος και οι προϋποθέσεις κυκλοφορίας, απόσυρσης και διαγραφής από το Ειδικό Μητρώο του άρθρου 13 του ν. 711/1977, εξειδικεύονται και επικαιροποιούνται οι προϋποθέσεις του δικαιώματος αντικατάστασης των οχημάτων αυτών από τους ιδιοκτήτες τους και προσδιορίζεται η ανάκληση αδείας σε περίπτωση ανάκλησης του ειδικού σήματος λειτουργίας ή της βεβαίωσης συνδρομής προϋποθέσεων λειτουργίας ή διοικητικής επιβολής διακοπής λειτουργίας του τουριστικού γραφείου ή της ΤΕΟΜ.

Σε ό,τι αφορά τις μονάδες ιαματικής θεραπείας, τα κέντρα ιαματικού τουρισμού, θερμαλισμού και τα κέντρα θαλασσοθεραπείας, αρμόδια αρχή αδειοδότησης ορίζεται η Ειδική Υπηρεσία Προώθησης και Αδειοδότησης Τουριστικών Επενδύσεων του Υπουργείου Τουρισμού και προβλέπεται καθεστώς γνωστοποίησης, η οποία υποβάλλεται μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων.

Επίσης, ορίζεται ότι η έναρξη ισχύος των διατάξεων του κεφαλαίου ΛΖ 37 του ν. 4442/2016 άρχετε από την ενεργοποίηση του συστήματος κατά το μέρος που αφορά τη γνωστοποίηση.

Στο κεφάλαιο ΙΑ του σχεδίου νόμου, μεταξύ άλλων ορίζεται σαφώς ότι η γνωστοποίηση καθίσταται διαθέσιμη ως διοικητικό έγγραφο σε κάθε ενδιαφερόμενο, σύμφωνα με τις διατάξεις του Κώδικα Διοικητικής Διαδικασίας.

Το δεύτερο μέρος του νομοσχεδίου ρυθμίζει την αδειοδότηση μεταποιητικών δραστηριοτήτων και των κέντρων αποθήκευσης και διανομής, καθώς και θέματα που αφορούν το καθεστώς ανάπτυξης επιχειρηματικών πάρκων και την εγκατάσταση και λειτουργία επιχειρήσεων μέσα σε αυτά.

Συγκεκριμένα, συμπληρώνεται ο ορισμός των οργανωμένων υποδοχέων μεταποιητικών και επιχειρηματικών δραστηριοτήτων, ώστε να διευκρινιστεί ότι σε αυτούς υπάγονται και τα επιχειρηματικά πάρκα μεμονωμένης μεγάλης μονάδας. Επιπλέον, διευκρινίζεται ότι για την εγκατάσταση επιχειρήσεων μέσα σε αυτά δεν εφαρμόζονται περιοριστικές διατάξεις περί υποχρεωτικών αποστάσεων από εγκαταστάσεις ή περιοχές που βρίσκονται εκτός του οργανωμένου υποδοχέα.

Επίσης, διευκρινίζεται ότι στα επιχειρηματικά πάρκα εξυγίανσης, όπως και στα επιχειρηματικά πάρκα μεμονωμένης μεγάλης μονάδας, δεν είναι εφικτή η τροποποίηση των ορίων των χρήσεων γης και των όρων δόμησης κατά τη διαδικασία εκπόνησης, τροποποίησης και αναθεώρησης των γενικών πολεοδομικών σχεδίων, αλλά και των σχεδίων οικιστικής οργάνωσης ανοικτής πόλης, χωρίς τη σύμφωνη γνώμη των φορέων ανάπτυξης, διαχείρισης και των αρμοδίων υπηρεσιών που ενέκριναν την ανάπτυξή τους.

Προβλέπεται ακόμη δυνατότητα καθ’ ύψος υπέρβασης στα Κέντρα Αποθήκευσης Διανομής, για τα οποία θα πρέπει να ισχύουν αντίστοιχα κίνητρα προσέλκυσης σε επιχειρηματικά πάρκα και οργανωμένους υποδοχείς, δεδομένης της ταχείας ανάπτυξης του κλάδου της εφοδιαστικής και διευρύνεται ο όρος των μεμονωμένων μεγάλων μονάδων, στις οποίες μπορεί να ιδρυθεί σχετικό επιχειρηματικό πάρκο με τη συμπερίληψη των μεγάλων μονάδων εφοδιαστικής.

Σε ό,τι αφορά το επιχειρηματικό πάρκο εξυγίανσης στα Οινόφυτα, τροποποιείται η διάταξη που αφορά την ανάπτυξή του, ώστε να είναι σύμφωνη με τα οριζόμενα στο σχετικό ειδικό χωροταξικό πλαίσιο για τη βιομηχανία και να μην αποκλείονται εκτάσεις γεωργικής γης υψηλής παραγωγικότητας, οι οποίες είναι δομημένες και εμπεριέχουν άναρχα εγκατεστημένες επιχειρήσεις, νομίμως, όμως, λειτουργούσες δυνάμει των προβλέψεων του ν. 4178/2013.

Διευκρινίζεται η απαλλαγή από οποιαδήποτε ενέργεια του διοικούμενου προς την αδειοδοτούσα αρχή, είτε έκδοση έγκρισης είτε υποβολή γνωστοποίησης, στο στάδιο της εγκατάστασης, όταν η επιχείρηση εγκαθίσταται εντός  ΟΥΜΕΔ.

Παρέχεται η δυνατότητα εγκατάστασης ή μετεγκατάστασης βιομηχανικών μονάδων σε παλαιά βιομηχανικά/βιοτεχνικά κτίρια-κελύφη, που εξυπηρετούσαν νομίμως υφιστάμενες βιομηχανικές εγκαταστάσεις, με άδεια εγκατάστασης και λειτουργίας πριν την έκδοση της σχετικής απαγορευτικής εγκυκλίου, προκειμένου να αξιοποιηθούν και να ξαναχρησιμοποιηθούν, με την προϋπόθεση, βεβαίως, ότι ανήκουν στη δεύτερη κατηγορία περιβαλλοντικής κατάταξης των μονάδων χαμηλής όχλησης.

Τέλος, παρατείνονται οι προσωρινές άδειες στις μεταποιητικές επιχειρήσεις χαμηλής όχλησης ως την έγκριση, τροποποίηση ή αναθεώρησης του Γενικού Πολεοδομικού Σχεδίου, ώστε να καταστούν αυτές βιώσιμες μέχρι την οριστική διευθέτηση του προβλήματος της εγκατάστασής τους.

Το δεύτερο κεφάλαιο ρυθμίζει τη συγκρότηση επιτροπών σε επίπεδο Περιφέρειας, για την αδειοδότηση των τεχνικών/επαγγελματικών δραστηριοτήτων, καθώς και ζητήματα αδειοδότησης χειριστών μηχανημάτων έργου. Συγκεκριμένα, παρέχεται ειδική εξουσιοδότηση, ώστε να καθορίζονται οι συναφείς επαγγελματικές δραστηριότητες εντός των ειδικοτήτων των μηχανημάτων έργου, προκειμένου να παρέχεται η δυνατότητα μερικής πρόσβασης στην άσκηση δραστηριότητας του συνόλου των συναφών μηχανημάτων, μετά από την επιτυχή πρακτική εξέτασης μέρους μόνον αυτών. Επίσης, διευκολύνεται η λειτουργία των εξεταστικών επιτροπών, καθώς, αν δεν οριστεί εκπρόσωπος εκ μέρους του Εθνικού Οργανισμού Πιστοποίησης Προσόντων και Επαγγελματικού Προσανατολισμού, να συμμετέχει στη θέση του εκπρόσωπος του Τεχνικού Επιμελητηρίου Ελλάδος.

Το κεφάλαιο Γ αντιμετωπίζει ζητήματα εποπτείας ηλεκτρονικών καταστημάτων, e-shops, που εμπορεύονται και διακινούν απομιμητικά/παραποιημένα προϊόντα, ζητήματα που αφορούν τη χρήση της εταιρικής σφραγίδας, καθώς και την ενημέρωση του καταναλωτή πριν από τη συναλλαγή για τις χρεώσεις μετατροπής νομισμάτων, που σχετίζονται με συναλλαγές με κάρτα και μεταφορές πιστώσεων.

Συγκεκριμένα, προβλέπονται η επιβολή προστίμων για παράνομη εμπορία απομιμητικών και παραποιημένων αγαθών και η διαγραφή των ιστοσελίδων των εν λόγω καταστημάτων, υπό την εποπτεία της Διεύθυνσης Διαχείρισης Δεδομένων Στατιστικής Επεξεργασίας και Εποπτείας Ηλεκτρονικού Εμπορίου της Διυπηρεσιακής Μονάδας Ελέγχου της Αγοράς, καθώς και η αντιμετώπιση της κατ’ εξακολούθηση παράνομης δραστηριότητας μέσω νέων και διαφορετικών ηλεκτρονικών διευθύνσεων.

Με τροποποίηση της σχετικής διάταξης του ν. 4156/2013, προβλέπεται ότι για την απόδειξη της εκπροσώπησης και διαχείρισης των νομικών προσώπων επί εγγράφων, αρκεί η υπογραφή του νόμιμού τους εκπροσώπου, το ονοματεπώνυμό του, η ιδιότητά του και ο κωδικός αριθμός καταχώρησης της πράξης εκπροσώπησης του Γενικού Εμπορικού Μητρώου. Για τα λοιπά νομικά πρόσωπα που δεν είναι υπόχρεα εγγραφής στο ΓΕΜΗ, αλλά σε άλλα δημόσια μητρώα - ιδίως ναυτικές και ναυτιλιακές εταιρείες, αγροτικοί συνεταιρισμοί και σωματεία - η απόδειξη της εκπροσώπησης και διαχείρισης ορίζεται όμοια με αυτή του ΓΕΜΗ, με μόνη τη διαφορά ότι θα σημειώνεται ο σχετικός αριθμός πρωτοκόλλου - αντί του ΚΑΚ, που χορηγείται από το ΓΕΜΗ - της πράξης εκπροσώπησης που καταχωρήθηκε στο μητρώο, που είναι εγγεγραμμένο το νομικό πρόσωπο. Αντιστοίχως, προσαρμόζεται η εκπροσώπηση των Ανωνύμων Εταιρειών και των Εταιρειών Περιορισμένης Ευθύνης.

Ορίζεται, τέλος, ως αρμόδια αρχή για τη διαχείριση των καταγγελιών και την επιβολή κυρώσεων, που αφορούν τις διασυνοριακές πληρωμές και την καθιέρωση τεχνικών απαιτήσεων και επιχειρηματικών κανόνων για τις μεταφορές πίστωσης και τις άμεσες χρεώσεις, η Γενική Διεύθυνση Προστασίας Καταναλωτή της Γενικής Γραμματείας Εμπορίου και Προστασίας Καταναλωτή του Υπουργείου Ανάπτυξης και Επενδύσεων.

 Το Κεφάλαιο Δ εξετάζει επιμέρους ζητήματα ενίσχυσης της αναπτυξιακής διαδικασίας. Με το άρθρο 42 προβλέπεται ότι τα έργα ελληνικών επιχειρήσεων, που συμμετέχουν σε προτάσεις σημαντικών έργων κοινού ευρωπαϊκού ενδιαφέροντος, τα οποία εγκρίνονται σύμφωνα με την ανακοίνωση 2014/C 188/02 της Ευρωπαϊκής Επιτροπής, χρηματοδοτούνται από το εθνικό ή το συγχρηματοδοτούμενο σκέλος του προγράμματος δημοσίων επενδύσεων. Επίσης, επεκτείνονται ειδικές ρυθμίσεις για την πρώτη προγραμματική περίοδο του εθνικού προγράμματος ανάπτυξης και τροποποιείται ο αριθμός των μελών του Διοικητικού Συμβουλίου του Οργανισμού Βιομηχανικής Ιδιοκτησίας με την διεύρυνσή του κατά δύο μέλη.

Ορίζεται ως ημερομηνία έναρξης αναζήτησης αποδοχών, που καταβλήθηκαν αχρεωστήτως, η επομένη της ημερομηνίας δημοσίευσης του ν. 4409/2016, δηλαδή η 29η Ιουλίου 2016 προς εφαρμογή των αρχών της ασφάλειας δικαίου και της δικαιολογημένης εμπιστοσύνης και καθίσταται υποχρεωτική η έκδοση των διαφόρων εγκρίσεων, βεβαιώσεων και πιστοποιητικών, που αφορούν κτήρια και εγκαταστάσεις, μέσω της σχετικής ηλεκτρονικής πλατφόρμας.

Το μέρος Γ΄ του νομοσχεδίου αντιμετωπίζει επείγοντα ζητήματα, όπως η παράταση των σχετικών προθεσμιών, ώστε οι επιχειρήσεις παραγωγής αντισηπτικών να μπορέσουν να ανταποκριθούν στην αυξημένη ζήτηση απολυμαντικών προϊόντων στο πλαίσιο της αντιμετώπισης της πανδημίας, η επιτάχυνση της απονομής δικαιοσύνης σε υποθέσεις σχετικές με τα πνευματικά δικαιώματα επιμορφωτικών προγραμμάτων, ζητήματα δημοσίων συμβάσεων του Υπουργείου Εξωτερικών, καθώς και η τακτοποίηση των πιστώσεων, που αναλήφθηκαν από την έναρξη ισχύος του ν. 4781/2021, δηλαδή 28 Φεβρουαρίου 2021, από τις αρχές εξωτερικής υπηρεσίας του Υπουργείου Εξωτερικών.

Κυρίες και κύριοι συνάδελφοι, με όλες αυτές τις διατάξεις απλούστευσης διαδικασιών αδειοδότησης είναι απολύτως σαφές ότι διασφαλίζεται το δημόσιο συμφέρον και ενισχύεται ουσιαστικά η παραγωγικότητα και η ανταγωνιστικότητα της οικονομίας μας και γι’ αυτό, πραγματικά, ευχαριστούμε την ηγεσία του Υπουργείου Ανάπτυξης, για το νομοσχέδιο αυτό που, πραγματικά, λύνει πολλά προβλήματα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κυρίες και κύριοι συνάδελφοι, κάναμε μία σύνθεση των προτάσεων που μας δόθηκαν και αξιολογήσαμε, κάπως, για να καταλήξουμε σε ένα λογικό αριθμό. Έτσι, λοιπόν, θα καλέσουμε για αύριο τον ΣΕΒ, το Επαγγελματικό Επιμελητήριο Αθηνών, την Πανελλήνια Ομοσπονδία Εκπαιδευτών Οδήγησης, τον ΠΑΣΕΒΙΠΕ, τον Δήμο Τανάγρας, τη ΦΕΝΤ ΧΑΤΑ, την Ένωση Διαιτολόγων Διατροφολόγων Ελλάδος, την ΕΕΤΕΜ, την Ομοσπονδία Συνδέσμων Τουριστικών και Ταξιδιωτικών Γραφείων Ελλάδος, το Σύλλογο Επαγγελματιών Αισθητικών Ελλάδας και το Τεχνικό Επιμελητήριο Ελλάδας. Είναι αισίως 11. Θα προσθέσουμε και την ΕΣΑΜεΑ και γίνονται 12.

Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας)**: Ξεκινά σήμερα η συζήτηση του νομοσχεδίου του Υπουργείου Ανάπτυξης και Επενδύσεων, με θέμα την απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης.

Δεν μπορώ, όμως, κύριε Υπουργέ, να μην σχολιάσω το γεγονός ότι στο συγκεκριμένο σχέδιο νόμου μόνο ο τίτλος παρέμεινε αμετάβλητος καθόλη τη διάρκεια της διαβούλευσης, μέχρι και την κατάθεσή του στη Βουλή και δεν πιστεύω ότι θα υποστήριζε κανείς πως αυτό συνιστά στοιχείο καλής νομοθέτησης. Είναι αλήθεια ότι κατά την ασφυκτική περίοδο των μνημονίων τα περασμένα χρόνια, οι πρακτικές αυτές ήταν συνηθισμένες στο όνομα της τήρησης προθεσμιών και της άμεσης επίτευξης στόχων. Σήμερα, ωστόσο, δεν θα έπρεπε, πλέον, να τελειώσουμε με αυτήν την κακή πρακτική που υποδηλώνει προχειρότητα και συνιστά κακή νομοθέτηση; Αυτή η πρακτική υπονομεύει και απαξιώνει τον θεσμό της δημόσιας διαβούλευσης. Ξεκινήσατε κατά την έναρξη της διαβούλευσης με ένα σχέδιο νόμου εκτάσεως 35 σελίδων και βρισκόμαστε σήμερα, αισίως, στις 61, με αρκετά επιπρόσθετα μέρη και με αποτέλεσμα η συμμετοχή των πολιτών και των φορέων στη διαδικασία της δημόσιας διαβούλευσης να περιορίζεται σε όλα κι όλα 12 σχόλια, τα οποία ήταν επί των αρχικών σελίδων των 35 και όχι επί των υπολοίπων, για τις οποίες, δυστυχώς, δεν ζητήθηκε η άποψη κανενός.

Κατά συνέπεια, δεδομένης της συγκεκριμένης πρακτικής του Υπουργείου, θα προχωρήσουμε σε ορισμένες γενικές παρατηρήσεις επί του νομοσχεδίου και στις επόμενες συζητήσεις, αφού ακούσουμε αύριο και τις απόψεις των φορέων, θα τοποθετηθούμε εκτενέστερα.

Ο ΣΥΡΙΖΑ - Προοδευτική Συμμαχία δεν θα μπορούσε να είναι αντίθετος σε οποιαδήποτε νομοθετική πρωτοβουλία αποσκοπεί και στοχεύει στην ενίσχυση των αναπτυξιακών προοπτικών της ελληνικής οικονομίας και στην προσέλκυση επενδύσεων μέσω της διευκόλυνσης της διαδικασίας των αδειοδοτήσεων. Ιδιαίτερα όταν αναφερόμαστε σε νομοθετήματα, όπως αυτό που συζητήσαμε προ δύο μηνών, τα οποία συνιστούν συνέχεια των πρωτοβουλιών μας επί μιας σειράς επαγγελματικών κλάδων.

 Η Κυβέρνηση του ΣΥΡΙΖΑ έχει θέσει ως προτεραιότητα τη διαμόρφωση ενός σαφούς πλαισίου με καθαρούς στόχους και με ενεργή εμπλοκή της δημόσιας διοίκησης και την οργάνωση της αδειοδοτικής διαδικασίας με επιστημονικούς όρους και συγκεκριμένα χρονοδιαγράμματα. Υπό αυτό το πρίσμα, χαράξαμε μια στρατηγική βήμα προς βήμα για την υλοποίησή της έως το τέλος του 2018. Ένα σχέδιο απλούστευσης του μεγαλύτερου τμήματος των οικονομικών δραστηριοτήτων, που άγγιζε το ποσοστό του 85%. Έτσι καταφέραμε σε μεγάλο βαθμό να περιορίσουμε την αυξημένη γραφειοκρατία σε πολλές διαδικασίες, εναρμονιζόμενοι και με τη νέα ψηφιακή πραγματικότητα. Κατά τις φάσεις υλοποίησης της στρατηγικής έγιναν σημαντικές ρυθμίσεις στους κλάδους της βιομηχανίας τροφίμων και ποτών, των καταστημάτων υγειονομικού ενδιαφέροντος και του κλάδου του τουρισμού, τουριστικά καταλύματα. Σε δεύτερο χρόνο ακολούθησαν οι κλάδοι των εξορυκτικών δραστηριοτήτων, περιβαλλοντικών υποδομών, μεταποιητικών δραστηριοτήτων και ειδικά θέματα αυτών και ο κλάδος της εφοδιαστικής αλυσίδας, κέντρα αποθήκευσης και διανομής. Επίσης, υπήρξε σημαντική απλούστευση ως προς τις διαδικασίες χωροθέτησης και εγκατάστασης των δραστηριοτήτων, ενώ, τέλος, προετοιμάσαμε και το έδαφος για τον ν. 4711/2020, όσον αφορά τους τομείς του πρωτογενούς τομέα, όπως τις κτηνοτροφικές μονάδες, μονάδες ιχθυοκαλλιέργειας και άλλες.

Άρα, επί του πρώτου μέρους του παρόντος νομοσχεδίου μπορούμε να πούμε ότι πρόκειται για κανονιστικές πράξεις και ρυθμίσεις, οι οποίες, σε γενικές γραμμές, κινούνται προς την ορθή κατεύθυνση.

Όσον αφορά το Β΄ μέρος, κύριε Υπουργέ, νομίζω ότι βρισκόμαστε «στο ίδιο έργο θεατές», όπως και πριν από δύο μήνες. Τότε ορίσατε ως αρμόδιο για τα εμπορικά σήματα τον Οργανισμό Βιομηχανικής Ιδιοκτησίας, τον ΟΒΙ, καθώς ήσασταν πεπεισμένος ότι αυτός διέθετε την τεχνογνωσία και το προσωπικό, για να φέρει εις πέρας αυτήν την αποστολή, και όχι τη Γενική Γραμματεία.

Παράλληλα, δεν είχατε αποσαφηνίσει, παρά τις επανειλημμένες επισημάνσεις μας, επαρκώς την κατανομή των αρμοδιοτήτων και των ρόλων εντός του Οργανισμού, ενώ προέκυπταν και εύλογα ερωτήματα σχετικά με τη μεταφορά των τελών για τα σήματα στον ΟΒΙ και, άρα, μακριά από το στενό πυρήνα του Υπουργείου.

Σήμερα, εξακολουθείτε τις παρεμβάσεις στον ΟΒΙ, αλλάζοντας τη διάρθρωση του Διοικητικού Συμβουλίου. Άραγε, για ποιο λόγο και ποια αδήριτη ανάγκη σάς ώθησε να προβλέψετε την παρουσία οικονομολόγου σε αυτό αντί των δύο νομικών, όπως ισχύει μέχρι σήμερα.

Περαιτέρω, αναφορικά με το επιχειρηματικό πάρκο στα Οινόφυτα, συνεχίζετε, επίσης, στην ίδια γραμμή, προχωρώντας χωρίς τη συναίνεση των ιδιοκτητών γης και της τοπικής κοινωνίας, επιλογή, η οποία φοβάμαι ότι θα στοιχίσει στην ελληνική πολιτεία με αλλεπάλληλες προσφυγές των θιγόμενων στα ευρωπαϊκά δικαστήρια. Είναι χαρακτηριστικό ότι σε επικοινωνία που είχα με τον Δήμαρχο της περιοχής, τον Δήμαρχο Τανάγρας, δεν γνώριζε οτιδήποτε για το νομοσχέδιο που έχει κατατεθεί και τις διατάξεις που αφορούν τα Οινόφυτα. Σε βάθος χρόνου, η πρόθεσή σας να επιταχύνετε τις διαδικασίες θα έχει ακριβώς τα αντίστροφα αποτελέσματα και θα γίνουμε μάρτυρες ενός νέου γύρου μεγάλων και ανεπίτρεπτων καθυστερήσεων.

Στις επόμενες συνεδριάσεις θα αναπτύξουμε κάποιες επιμέρους ενστάσεις μας και προτάσεις για διατάξεις του νομοσχεδίου. Όμως, ας μου επιτραπεί - και με την άδεια του κ. Προέδρου - να ολοκληρώσω την τοποθέτησή μου θίγοντας δύο ζητήματα, εν συντομία, της επικαιρότητας.

Όπως όλοι γνωρίζουμε, η ουσιαστική επανέναρξη της οικονομικής δραστηριότητας δεν βρίσκει το σύνολο των κλάδων στην ίδια αφετηρία. Υπάρχουν κλάδοι, οι οποίοι δεν στηρίχθηκαν όσο θα έπρεπε. Κάποιοι άλλοι έχουν υποστεί τεράστιες ζημιές και πολλές επιχειρήσεις, πιθανότατα, δεν θα ξανανοίξουν το επόμενο χρονικό διάστημα, ενώ υπάρχουν και ορισμένοι που παραμένουν αδικαιολόγητα κλειστοί, όπως οι επιχειρήσεις που προσφέρουν υπηρεσίες παιδότοπου. Επειδή οι αντιδράσεις είναι μεγάλες και εύλογες και πρόκειται για έναν κλάδο, ο οποίος απασχολεί εκατοντάδες εργαζομένους, θα ήθελα να καλέσω τον κύριο Υπουργό να εξετάσει το ζήτημα της επανέναρξης της λειτουργίας τους, αφού οι παιδότοποι, αλλά και οι παιδικές χαρές των δήμων είναι κανονικά, πλέον, ανοιχτοί προς το κοινό.

Πρόκειται, δηλαδή, για μια άνιση μεταχείριση, η οποία οδηγεί σε αδιέξοδο δεκάδες, μέχρι πρότινος, υγιείς επιχειρήσεις ανά την επικράτεια.

Κλείνοντας, θα ήθελα να κάνω μνεία στην Έκθεση του Γραφείου Προϋπολογισμού της Βουλής, για το πρώτο τρίμηνο του 2021. Όπως αναδεικνύεται, η συσσώρευση φορολογικών και ασφαλιστικών υποχρεώσεων, όταν πολλοί επαγγελματικοί κλάδοι είχαν αναστείλει τους προηγούμενους μήνες τη λειτουργία τους, αποτελεί μία βόμβα στα θεμέλια της πραγματικής οικονομίας. Ο κόσμος, ιδιαιτέρως των μικρών επιχειρήσεων, έχει ανάγκη πραγματικής στήριξης και στην περίοδο αμέσως μετά το lockdown. Τα χρέη, που δημιουργήθηκαν, δεν δημιουργήθηκαν, επειδή ελήφθη επιχειρηματικό ρίσκο, ατύχησαν, έλαβαν λάθος αποφάσεις, ατυχείς επιλογές, δημιουργήθηκαν γιατί συμμορφώθηκαν με τις αποφάσεις της ελληνικής πολιτείας.

Το μέγεθος του προβλήματος έχει αναδειχθεί, εδώ και μήνες, από τον ίδιο τον Πρόεδρο του ΣΥΡΙΖΑ, τον Αλέξη Τσίπρα, και για τον λόγο αυτό παρουσιάστηκε από τις 13 Απριλίου κοστολογημένη πρόταση για την επόμενη μέρα, η οποία πρόταση περιελάμβανε μέτρα για το ιδιωτικό χρέος, ολιστικό σχέδιο διαχείρισης του ιδιωτικού χρέους, αλλά και ενίσχυση στον τομέα της ρευστότητας.

Ήρθε η ώρα, κύριε Υπουργέ, να εξετάσετε τις προτάσεις που καταθέσαμε πριν από κάποιους μήνες, πριν να είναι αργά για χιλιάδες επιχειρήσεις, οι οποίες θα οδηγηθούν στο λουκέτο, αλλά και χιλιάδες εργαζόμενους, οι οποίοι θα οδηγηθούν στο ταμείο ανεργίας. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Σαρακιώτη. Τον λόγο έχει ο Ειδικός Αγορητής του Κινήματος Αλλαγής, ο κ. Κατρίνης Μιχάλης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής)**: Κύριε Πρόεδρε, επιτρέψτε μου μια παρατήρηση, πριν ξεκινήσω για το νομοσχέδιο.

Η συζήτηση για τα εργασιακά, όπως ήταν αναμενόμενο, κάλυψε ολόκληρη την άλλη επικαιρότητα και, κυρίως, τα θέματα της πανδημίας. Αυτό, όμως, που έγινε, κυρίες και κύριοι συνάδελφοι, με την υπόθεση του εμβολίου της AstraZeneca, ήταν μια πρωτοφανής υπόθεση κακοδιαχείρισης, αιφνιδιασμού, ασυνεννοησίας, σύγχυσης, που άφησε, κυριολεκτικά, στον αέρα χιλιάδες συμπολίτες μας, ιδιαίτερα νέους ανθρώπους, τους οποίους ορθά επαινέσαμε για τη διάθεσή τους να εμβολιαστούν.

Στην Κυβέρνηση αποδειχτήκατε οι καλύτεροι διαφημιστές της αντιεμβολιαστικής εκστρατείας και κλονίσατε, χωρίς λόγο, την εμπιστοσύνη των πολιτών στους υγειονομικούς θεσμούς. Σε οποιαδήποτε χώρα του δυτικού κόσμου, αν είχε γίνει αυτό, θα υπήρχαν πολιτικές συνέπειες. Εδώ, ούτε μία δειλή συγγνώμη δεν ακούσαμε, ούτε από πολιτικούς ούτε από υπηρεσιακούς παράγοντες. Αντιθέτως, ο διάλογος μέσα από την τηλεόραση και τα ραδιόφωνα πολιτικών και ειδικών επιτείνει και τη σύγχυση και την αμφιβολία. Πρέπει, επιτέλους, κύριε Υπουργέ - και σας το λέω ως εκπρόσωπο της Κυβέρνησης - να βγείτε καθαρά, επίσημα, να πείτε στους πολίτες τι να κάνουν και πότε πρέπει να το κάνουν.

Κυρίες και κύριοι συνάδελφοι, δύο μήνες μετά την ψήφιση ενός παρόμοιου νομοσχεδίου, ερχόμαστε και πάλι να συζητήσουμε για τη διευκόλυνση οικονομικών δραστηριοτήτων, κάτι, βεβαίως, το οποίο κανείς δεν μπορεί να είναι αρνητικός. Σε ένα νομοσχέδιο, όμως, το οποίο δεν έχει αρχή, αφού περιλαμβάνει διάσπαρτες διατάξεις, που θεωρητικά, τουλάχιστον, θα έπρεπε να έχουν ως κοινή συνισταμένη την ενθάρρυνση και τη διευκόλυνση της επιχειρηματικότητας. Ίσως είναι και το μόνο κοινό σημείο που τους συνδέει.

Πέρα, όμως, από τη διευκόλυνση και ενθάρρυνση επιχειρηματικότητας, αποτελεί ζητούμενο - τουλάχιστον για εμάς - και η ενίσχυση της υπάρχουσας επιχειρηματικότητας, η οποία βρίσκεται σε μία μεταβατική κατάσταση και αντιμετωπίζει πάρα πολλές δυσκολίες. Μειωμένους τζίρους στην αγορά. Υψηλό ιδιωτικό χρέος, που αυξάνεται διαρκώς. Πτωχευτικό κώδικα, κατασχέσεις που ξεκίνησαν και πλειστηριασμούς που έπονται. Αδυναμία πρόσβασης στο τραπεζικό σύστημα - αυτό φάνηκε στην αρχή της πανδημίας - και μέτρα στήριξης, τα οποία δόθηκαν άναρχα, ασύμμετρα, με αποτέλεσμα να ευνοηθούν, κυρίως, οι μεγάλες επιχειρήσεις.

Να πω ένα παράδειγμα. Ιδιοκτήτες μικρών τουριστικών καταλυμάτων, που είναι κυρίως οικογενειακές επιχειρήσεις. Εξαγγείλατε πρόγραμμα - εμείς το χαιρετήσαμε - για την παροχή κεφαλαίου κίνησης, για να στηριχθούν στην προσπάθεια επανεκκίνησης μετά μια πολύ δύσκολη και περσινή περίοδο, αλλά και φετινή, λόγω της πανδημίας. Θέσατε, όμως, όρο να απασχολούν έναν, τουλάχιστον, εργαζόμενο, με αποτέλεσμα αυτές οι επιχειρήσεις, που, κατά κύριο λόγο, είναι οικογενειακού χαρακτήρα, μικρά τουριστικά καταλύματα και ενοικιαζόμενα δωμάτια, να αποκλείονται από το πρόγραμμα, όπως, πρακτικά, αποκλείονται και τα τουριστικά γραφεία. Θα σας το πουν, πιστεύω, αύριο, οι εκπρόσωποί τους.

Τα μικρά τουριστικά καταλύματα αποκλείστηκαν και από την επιστρεπτέα προκαταβολή, ακριβώς για τον ίδιο λόγο, διότι δεν απασχολούν εργαζόμενους. Γιατί; Δεν έχουν ανάγκη ενίσχυσης; Δεν πρέπει να μείνουν ζωντανοί και όρθιοι όλοι αυτοί οι επαγγελματίες;

Οι πρόσφατες δηλώσεις του Υπουργού για την ΕΑΒ και το μέλλον των εργαζομένων είναι ενδεικτικές των προθέσεων της Κυβέρνησης για την αμυντική βιομηχανία της χώρας, τη στιγμή που δεν έχει ξεκαθαρίσει και η στρατηγική για τη ναυπηγική βιομηχανία.

Και ρωτάω, φταίνε οι εργαζόμενοι της Ελληνικής Αμυντικής Βιομηχανίας για την όποια καθυστέρηση υπάρχει στην υλοποίηση των προγραμμάτων;

Τι θα γίνει, επιτέλους, με τα Ναυπηγεία Ελευσίνας, που περιμένουμε να υπάρχει συμφωνία των πιστωτών με το βασικό μέτοχο μέχρι τον Σεπτέμβριο, αλλιώς θα γυρίσουν τα ναυπηγεία σε αυτόν, που τα προικοδότησε με 423 εκατομμύρια ευρώ χρέος με άγνωστο μέλλον και προοπτική;

Θα απαιτήσει η Κυβέρνηση να κατασκευαστούν οι φρεγάτες του νέου εξοπλιστικού προγράμματος στη χώρα, ώστε να δοθεί και ώθηση στα ναυπηγεία και να μεταφερθεί τεχνογνωσία και, βεβαίως, να στηριχθεί το έμπειρο ανθρώπινο δυναμικό;

Μιλάμε για επενδύσεις, όλο αυτό είναι στη διαδικασία των επενδύσεων. Το λέω, γιατί, σύμφωνα με τη 10η μεταμνημονιακή αξιολόγηση, το επενδυτικό κενό το 2019 στη χώρα ξεπέρασε τα 20 δισεκατομμύρια, ενώ, σύμφωνα με την Commission, το 2022 προβλέπει ρυθμούς ανάπτυξης 6%, αλλά από το 2023 και το 2024 ο ρυθμός ανάπτυξης πέφτει, σύμφωνα με τις εκτιμήσεις της Commission, στο 2,4% και 1,7% αντίστοιχα. Καθόλου ευοίωνο σενάριο. Θα έπρεπε, λοιπόν, η Κυβέρνηση, σε αυτή τη συγκυρία, να διαμορφώσει ένα ολιστικό σχέδιο ανάπτυξης, που δεν περιθωριοποιεί τις μικρές επιχειρήσεις, και να διαμορφώσει μια συνεκτική πρόταση για αλλαγές στο σύμφωνο σταθερότητας με ρεαλιστικούς στόχους για μικρά πλεονάσματα ή ισοσκελισμένους προϋπολογισμούς.

Με στόχο, λοιπόν, τη διευκόλυνση της επιχειρηματικότητας και την προσέλκυση επενδύσεων, εισάγεται αυτό το νομοσχέδιο - όπως και ο ν. 4796, που ψηφίσαμε πριν από δύο μήνες -, σύμφωνα με τις βέλτιστες ευρωπαϊκές πρακτικές, όπως ισχυρίζεται η Αιτιολογική Έκθεση. Και τα δύο νομοσχέδια εντάσσονται σε μια προσπάθεια ενοποίησης και επιτάχυνσης των διαδικασιών αδειοδότησης και σε άλλους κλάδους οικονομικής δραστηριότητας, πάντα στο πλαίσιο του ν. 4442/2016. Μάλιστα, στην Αιτιολογική Έκθεση του νομοσχεδίου, που συζητάμε σήμερα, αναγνωρίζεται ότι, σύμφωνα με τους δείκτες κατάταξης παγκόσμιας τράπεζας για το επιχειρείν στο Doing Business, η Ελλάδα κατατάσσεται, λόγω των διοικητικών πρακτικών της, σε εξαιρετικά χαμηλό επίπεδο ως προς τη φιλικότητα των επενδύσεων και την επιχειρηματικότητα. Η ίδια παραδοχή υπήρχε και στην Αιτιολογική Έκθεση του ν. 4796.

Θυμάστε ότι, τότε, κύριε Υπουργέ, είχα θέσει το ζήτημα της κατάταξης της χώρας στο σχετικό δείκτη της Παγκόσμιας Τράπεζας, όχι για να φέρω εσάς ή την Κυβέρνηση σε δύσκολη θέση. Θυμάμαι και το λέω, γιατί ο Υπουργός αντέδρασε τότε και είπε ότι επί δικής του θητείας δεν υπάρχει σχετικός πίνακας της Παγκόσμιας Τράπεζας. Περιμένουμε να υπάρχει αυτός ο σχετικός πίνακας, μετά και τον σάλο που έγινε σε άλλες χώρες με τον τρόπο, τον οποίον έγινε αυτή η διαδικασία. Εγώ, όμως, δεν το έκανα γι’ αυτό. Το έκανα και συνεχίζω να θέτω το ίδιο ζήτημα, γιατί θέλω να τονίσω δύο βασικά ζητήματα, που θα πρέπει και εσείς, αλλά και η Κυβέρνηση να λάβει σοβαρά στη στρατηγική της.

Το πρώτο είναι ότι η ευκολία του επιχειρείν δεν εξαρτάται μόνο από τη διευκόλυνση στη σύσταση της επιχείρησης, το οποίο αντιμετωπίζει, ουσιαστικά, το σημερινό νομοσχέδιο. Σε αυτόν τον υποδείκτη, μάλιστα, η χώρα μας έχει την καλύτερη επίδοση, σύμφωνα με τα στοιχεία του 2019, που καταγράφονται στην Έκθεση του 2020, και μία από τις καλύτερες επιδόσεις παγκοσμίως.

Όμως, η συνολική κατάταξη στη θέση 79, ανάμεσα σε 190 αναπτυγμένες και αναπτυσσόμενες χώρες, εξηγείται από την επίδοση της χώρας σε άλλους δείκτες, που δεν αποτελούν αντικείμενο του σημερινού νομοσχεδίου.

Συγκεκριμένα. Διεκπεραίωση οικονομικών αδειών: 86η θέση. Καταχώρηση και μεταβίβαση ιδιοκτησίας: 156η θέση. Εκτέλεση συμβατικών υποχρεώσεων: 146η θέση. Λήψη πιστώσεων: 119η θέση. Προστασία μειοψηφούντων μετόχων: 37η θέση. Και γιατί το λέω αυτό. Διότι θα έχει ενδιαφέρον να δούμε αν στην επόμενη Έκθεση καταγραφεί στον συγκεκριμένο υποδείκτη η επίπτωση, που είχε στους μικρομετόχους της ΤΡΑΠΕΖΑΣ ΠΕΙΡΑΙΩΣ η απόφαση, που πήρε το ΤΧΣ για τον τρόπο αύξησης του μετοχικού κεφαλαίου της Τράπεζας. Και φοβάμαι ότι, αν προσμετρηθεί αυτή η μεθόδευση, θα υποβιβαστούμε στο συγκεκριμένο δείκτη στην κατηγορία των χωρών του τρίτου κόσμου.

Συνεχίζω. Καταβολή φόρων 72η θέση. Διασυνοριακό εμπόριο: 34η θέση. Επίλυση περιπτώσεων αφερεγγυότητας: 72η θέση.

Θα μου πείτε: «Κύριε Υπουργέ, δεν είναι όλα αυτά αρμοδιότητά μου». Είναι, όμως, στον δείκτη της Παγκόσμιας Τράπεζας, που αξιολογεί την επιχειρηματική ευκολία. Εσείς, όμως, ασχολείστε σήμερα με τον πρώτο δείκτη, στον οποίον είμαστε, ήδη, πολύ ψηλά και συμφωνούμε και επικροτούμε την πρόθεση σας να βρεθούμε ακόμα ψηλότερα. Γι’ αυτό και είχαμε υπερψηφίσει και το προηγούμενο νομοσχέδιο και, προφανώς, είμαστε θετικοί στη διευκόλυνση των διαδικασιών αδειοδότησης.

Θα έπρεπε, όμως, κατά την άποψή μας, ο στόχος ο δικός σας, μαζί με τους Ομολόγους σας, υπό την αιγίδα του Πρωθυπουργού, να είναι να κάνετε όλες τις ενέργειες, ώστε να βελτιωθεί η επίδοση της χώρας και στα υπόλοιπα πεδία, στα οποία φαίνεται - και σας είπα πριν συγκεκριμένους δείκτες - ότι υστερεί δραματικά.

Όπως υστερεί στο δείκτη ψηφιακής ωριμότητας, όπου με βάση την Έκθεση του ΣΕΒ – όχι του Κινήματος Αλλαγής - η Ελλάδα βρίσκεται στην 27η θέση ανάμεσα σε 28 χώρες της Ευρωπαϊκής Ένωσης. Όπως και στον δείκτη φορολογικής ανταγωνιστικότητας, όπου, σύμφωνα με το TAX FOUNDATION, που το δημοσιοποιεί, και Έκθεση της Τράπεζας της Ελλάδος, που προσμετρά 41 φορολογικές παραμέτρους, η Ελλάδα, το 2020, έμεινε στάσιμη στην 29η θέση, στην οποία βρισκόταν και το 2019, παρά τις προεκλογικές δεσμεύσεις του κ. Μητσοτάκη και παρά τις επιμέρους βελτιώσεις, που, όντως, έγιναν και εμείς τις στηρίξαμε στη φορολόγηση των επιχειρήσεων.

Βεβαίως, δεν θα πρέπει να μηδενίζουμε την κατάσταση. Είναι πολύ σημαντικό ότι η θέση της χώρας βελτιώθηκε στην παγκόσμια επετηρίδα ανταγωνιστικότητας του δείκτη IMD στην Ελβετία κατά τρεις θέσεις και είναι στη θέση 46 από τη θέση 49. Βεβαίως, ο στόχος είναι να κινηθούμε ακόμα γρηγορότερα.

Όμως, κύριε Υπουργέ, ένα αξιοσημείωτο στη συγκεκριμένη έρευνα, που δείχνει ευνοϊκή θέση της χώρας, στον δείκτη Κυβερνητικής Αποτελεσματικότητας η χώρα παραμένει το 2020 στην ίδια θέση με το 2019, όπως και στον δείκτη Υποδομών. Και αυτό νομίζω είναι κάτι που, τουλάχιστον, θα έπρεπε να σας προβληματίσει.

Οφείλετε, λοιπόν, για να θεραπεύσετε όλες αυτές τις αδυναμίες, να παρουσιάσετε ολοκληρωμένα επιχειρησιακά σχέδια. Τώρα, μάλιστα, που έχετε και αυξημένους πόρους, για να κάνετε αυτές τις τομές. Εσείς, μόλις στις 31 Μαΐου, ανακοινώσατε στο Υπουργικό Συμβούλιο 85 μεταρρυθμίσεις, που θα έπρεπε να έχουν δρομολογηθεί εδώ και πάρα πολύ καιρό σε σχέση με τη διευκόλυνση της επιχειρηματικότητας και της οικονομίας.

Το δεύτερο ζήτημα, στο οποίο σας εφιστώ την προσοχή, είναι ότι η Έκθεση της Τράπεζας της Ελλάδος καταδεικνύει ότι τα πράγματα είναι εξαιρετικά δυναμικά στην παγκόσμια οικονομία και πρέπει, προφανώς, να βρισκόμαστε σε διαρκή εγρήγορση. Και το λέω αυτό, γιατί, ενώ από το 2010 και μετά είχαμε μια σταθερά ανοδική πορεία για 6 χρόνια και φτάσαμε από τη 109 θέση στη θέση 60, μετά από ένα σερί υποβιβασμών, σύμφωνα με τελευταία Έκθεση, βρισκόμαστε στη θέση 79. Κι αυτό δεν το λέω, για να ψέξω το ΣΥΡΙΖΑ. Το λέω, γιατί πρέπει να καταλάβουμε όλοι σε αυτήν την αίθουσα ότι τα πράγματα είναι δυναμικά και ότι οι εταίροι και γείτονές μας τρέχουν, οι εξελίξεις τρέχουν. Άρα, πρέπει όλοι μαζί να ανεβάσουμε ταχύτητα, ώστε να μην μείνουμε ουραγοί σε αυτήν την ιδιαίτερα ευαίσθητη και μεταβατική οικονομική περίοδο.

Το λέω αυτό με αφορμή και τις ανακοινώσεις που έγιναν και θα γίνουν την Παρασκευή για το έργο στο Ελληνικό και τη σημερινή παρουσία της κυρίας Φον Ντερ Λάιεν για την αξιοποίηση των πόρων του Ταμείου Ανάκαμψης. Πόροι, που θα κατευθυνθούν σε έργα και άξονες που δεν λαμβάνουν υπόψιν, κυρίως, τη δυνατότητα παραγωγής στη χώρα, αλλά περισσότερο φοβάμαι ότι αποτελούν το έναυσμα για κατανάλωση εισαγόμενων αγαθών, με κύρια στρατηγική την απορρόφηση και όχι την αξιοποίηση των πόρων, που θα μπορούσε να γίνει προς όφελος, για παράδειγμα, της εγχώριας μεταποίησης.

Είναι πολύ σημαντικές οι άμεσες ξένες επενδύσεις, οι οποίες σε συνδυασμό με τις εγχώριες επενδύσεις δρουν σωρευτικά στην οικονομική ανάπτυξη, συμβάλλουν στην αύξηση του ΑΕΠ και στην ενίσχυση της εργασίας. Ποιο είναι, όμως, το ζητούμενο; Ποιοτικές επενδύσεις με ισχυρό αποτύπωμα σε εγχώριες και όχι μόνο αλυσίδες αξίας, δημιουργία καλά αμειβόμενων θέσεων εργασίας, επενδύσεις και από, πραγματικά, μικρομεσαίες επιχειρήσεις, σύμφωνα με τα ελληνικά δεδομένα, οι οποίες, δυστυχώς, αποκλείονται από το Ταμείο Ανάκαμψης, ενώ έχουν, ήδη, συναντήσει εμπόδια, τοίχο θα έλεγα, στην πρόσβαση στην τραπεζική χρηματοδότηση. Το λέω αυτό για τις άμεσες ξένες επενδύσεις, γιατί το 2020, προφανώς, λόγω της πανδημίας, κυμάνθηκαν σε πολύ χαμηλά επίπεδα, αλλά και όσες άμεσες ξένες επενδύσεις έγιναν στη χώρα αφορούσαν, κυρίως, την αύξηση μετοχικού κεφαλαίου θυγατρικών εταιρειών και επενδύσεις σε ακίνητα και διαχείριση κόκκινων δανείων. Δεν είναι αυτές οι επενδύσεις, που έχουν εθνική προστιθέμενη αξία για την οικονομία της χώρας, ούτε συμβάλλουν στην παραγωγική ανασυγκρότηση της χώρας, όπως είμαι σίγουρος ότι όλοι θα επιθυμούσαμε με αφορμή για την αξιοποίηση των πόρων και απαιτείται σε αυτή τη συγκυρία. Χρειαζόμαστε επενδύσεις σε κλάδους της οικονομίας, που αφορούν σε διεθνώς εμπορεύσιμα αγαθά και, βεβαίως, με αξιοποίηση του πολυτιμότερου κεφαλαίου που διαθέτει η χώρα και αυτό δεν είναι άλλο από το ανθρώπινο δυναμικό.

Την ίδια στιγμή, το ξέρετε και εσείς, κύριε Υπουργέ, παρατηρούνται σοβαρές καθυστερήσεις στην υλοποίηση επενδυτικών σχεδίων αναπτυξιακού νόμου, ενώ είναι ζητούμενο αν υπάρχει και η απαιτούμενη χρηματοδότηση. Αυτή τη στιγμή, μεσολαβούν δύο χρόνια, τουλάχιστον, από την ανακοίνωση της πρόσκλησης μέχρι την ανάρτηση της απόφασης υπαγωγής. Στις περιφέρειες τα επενδυτικά σχέδια έχουν βαλτώσει για πολύ μεγάλο χρονικό διάστημα, που υπερβαίνει τα δύο χρόνια, ενώ στην πραγματικότητα είναι μονοψήφιο, δυστυχώς, το ποσοστό των σχεδίων που έχουν υπαχθεί και υλοποιούνται στην πράξη, αφού δεν μπορούν να βρουν χρηματοδότηση με δανειοδότηση από τις τράπεζες. Στο πρόγραμμα δημοσίων επενδύσεων έχουν εγγραφεί μόλις 80 εκατομμύρια ευρώ έως και το τέλος του 2021 για χρηματοδότηση επενδύσεων αναπτυξιακού νόμου, ενώ είναι σαφές ότι χρειάζεται αναμόρφωση πλαισίου με μεγαλύτερα ποσοστά άμεσων ενισχύσεων, ειδικά για τις επιχειρήσεις που εδρεύουν στην περιφέρεια.

Κυρίες και κύριοι συνάδελφοι, για τη διευκόλυνση επιχειρηματικού περιβάλλοντος και την πολυπόθητη ανάπτυξη, που πρέπει να κάνουμε συνδυασμό όλων αυτών που προανέφερα, απαιτείται πολιτική σταθερότητα και πολιτική συναίνεση. Απλοποίηση και κωδικοποίηση της νομοθεσίας και εμείς είμαστε θετικοί σε οποιαδήποτε τέτοια πρωτοβουλία. Ηλεκτρονική διασύνδεση συστημάτων δημοσίων υπηρεσιών, ενσωμάτωση καινοτομίας και ψηφιακής τεχνολογίας, που, δυστυχώς, γίνονται με ρυθμούς πολύ μικρότερους από αυτούς, που επιτάσσει η εποχή και η συγκυρία. Επιτάχυνση απονομής δικαιοσύνης και, βεβαίως, φορολογική σταθερότητα. Δεν υπάρχει αμφιβολία ότι ο δημόσιος τομέας θα πρέπει να παίξει έναν νέο ρόλο στην ψηφιακή, πλέον, εποχή, ώστε να μπορέσει να ανταποκριθεί στις νέες συνθήκες στην αγορά, στην επιχειρηματικότητα, αλλά και στην εθνική οικονομία. Έχει, λοιπόν, ανάγκη νέων όρων λειτουργίας, κανόνων διεύρυνσης ανταγωνισμού και επιτάχυνση διαδικασιών, αλλά και σύγχρονων μεθόδων παροχής υπηρεσιών.

 Στο Κίνημα Αλλαγής τασσόμαστε ξεκάθαρα υπέρ του εκσυγχρονισμού σε βάθος της δημόσιας διοίκησης και, όπως πολλές φορές έχουμε τονίσει μέχρι σήμερα, είμαστε σαφώς υπέρ κάθε προσπάθειας, όχι απλά στήριξης ανάπτυξης, αλλά και ενδυνάμωσής της. Είμαστε υπέρ κάθε προσπάθειας προσέλκυσης επενδύσεων. Είμαστε υπέρ κάθε προσπάθειας διαμόρφωσης κατάλληλου επιχειρηματικού περιβάλλοντος, αρκεί να γίνονται όλα με διαφάνεια και προστατεύοντας το δημόσιο συμφέρον, που ανέφερε και ο κ. Ανδριανός, και θέλουμε να πιστεύουμε ότι αποτελεί κοινή συνισταμένη όλων των πτερύγων της Βουλής. Πρέπει να παραδεχθούμε ότι τέτοια ανάγκη, πραγματικά, υπήρχε και, κατά κανόνα, παρόμοιες διατάξεις είναι καλοδεχούμενες, πολύ περισσότερο αυτήν την εποχή που επιχειρείται επανεκκίνηση της οικονομίας και ενίσχυση της ανάπτυξης.

Επομένως, αντιμετωπίζουμε μεν θετικά τη διαμόρφωση ενιαίου πλαισίου και διευκόλυνσης για τις αδειοδοτικές διαδικασίες, την επιτάχυνση, την απλούστευση και την ψηφιοποίησή τους. Το παρόν νομοσχέδιο νόμου που συζητάμε, όπως και το προηγούμενο που ψηφίστηκε, δεν αποτελούν πανάκεια, όπως θέλει η Κυβέρνηση να μας παρουσιάσει. Ούτε, βεβαίως, θα πρέπει να είναι η βάση και η αφορμή, για να προστεθούν σε πρώτη φάση ασύνδετες διατάξεις και ένας Θεός ξέρει πόσες άλλες μέχρι την πορεία προς την Ολομέλεια, κατά την προσφιλή τακτική του Υπουργείου.

Είναι ευπρόσδεκτη απλοποίηση της οικονομικής δραστηριότητας, είναι αναγκαιότητα η προσέλκυση επενδύσεων, αλλά θα πρέπει νομίζω, κύριε Υπουργέ, και συμφωνούμε σε αυτό, να στηριχθεί πιο αποτελεσματικά και η υπάρχουσα επιχειρηματικότητα, εκτός εάν είναι επιλογή σας η συρρίκνωση και το κλείσιμο χιλιάδων ατομικών και μικρών επιχειρήσεων για λόγους, όπως αρέσκονται κάποιοι να λένε εντός και εκτός αυτής της αίθουσας, αύξησης της ανταγωνιστικότητας και παραγωγικότητας της ελληνικής οικονομίας, χωρίς, όμως, να δίνεται εναλλακτική προοπτική σε χιλιάδες επαγγελματίες και χιλιάδες εργαζόμενους.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Κατρίνη. Τον λόγο έχει ο κ. Υπουργός.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων)**: Ευχαριστώ, κύριε Πρόεδρε.

Άκουσα την Εισήγηση του κ. Κατρίνη. Ξεκινώντας θα ήθελα να πω ότι αυτή η Κυβέρνηση, στα δύο χρόνια αυτά, με το μεταρρυθμιστικό της έργο προσπαθεί να διορθώσει παθογένειες πολλών ετών. Βεβαίως, κατά τη φάση της πανδημίας, όπως γνωρίζετε, σαράντα δισεκατομμύρια έπεσαν στην πραγματική στήριξη των μικρομεσαίων επιχειρήσεων, στη θωράκιση των θέσεων εργασίας και συνεχίζουμε, καθότι, όπως βλέπετε, και στην επανεκκίνηση οι πόροι και πόροι από το ΕΣΠΑ πηγαίνουν στη στήριξη, ακριβώς, της επανεκκίνησης των επιχειρήσεων.

Άκουσα με προσοχή το θέμα των καθυστερήσεων. Θέλω να σας πω, κύριε Κατρίνη, ότι τον Ιούλιο του 2019 παραλάβαμε έναν αναπτυξιακό νόμο, που οι καθυστερήσεις υπερέβαιναν τα δύο χρόνια και, πολύ σωστά το είπατε, ίσως και τρία χρόνια. Θέλω να σας πω ότι με Υπουργικές Αποφάσεις και άλλες διατάξεις, σήμερα, έχουμε κατά πολύ μικρύνει τον χρόνο.

 **ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Στο Υπουργείο, όχι στην Περιφέρεια.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων)**: Ναι, ναι, θα ολοκληρώσω. Επειδή κατάλαβα ότι σας ενδιαφέρει αυτό, να σας πω ότι ο κύκλος του Μαρτίου θα υπάρξει σε προσωρινό πίνακα έως τις 10 Ιουλίου, δηλαδή χρόνο πολύ μικρό, τρεις μήνες και κάτι, ενώ ο προηγούμενος ήταν, πράγματι, δύο χρόνια. Άρα, με προσπάθεια και με διατάξεις μικραίνουμε κατά πολύ τον χρόνο και έρχεται νομοσχέδιο που, πλέον, και το κομμάτι της υπαγωγής θα το ολοκληρώνει στις 60 - 70 ημέρες από 670 ημέρες, που ήταν σήμερα, - όπως σας είπα, με διάφορες διατάξεις, ο χρόνος αυτός βαίνει πολύ καλύτερα - και, ταυτόχρονα, με την ολοκλήρωση των επενδυτικών σχεδίων κατά την έννοια της παραγωγικής διαδικασίας, και αυτό το κομμάτι θα ολοκληρώνεται σε 60 ημέρες από άνω, ίσως, των 18 μηνών, που υφίσταται αυτή τη στιγμή.

Επομένως, έρχεται στη δημόσια διαβούλευση νομοσχέδιο που επιλύει όλα αυτά τα ζητήματα, που, πραγματικά, είναι παθογένειες πολλών ετών. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Υπουργό για την τοποθέτησή του.

Τον λόγο έχει ο Ειδικός Αγορητής του ΚΚΕ, ο κ. Δελής Ιωάννης.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ)**: Όλη η ουσία του σημερινού νομοσχεδίου βρίσκεται σε μία πρόταση της Αιτιολογικής του Έκθεσης. Διαβάζω: «Σε συνέχεια της νομοθετικής πρωτοβουλίας του ν. 4796/2021, συνεχίζεται η μεταρρυθμιστική προσπάθεια ενοποίησης των διαδικασιών αδειοδότησης και σε άλλους κλάδους της οικονομικής δραστηριότητας, υπό το πλαίσιο του ν. 4442/2016». Η κάθε Κυβέρνηση, δηλαδή, πιάνει το νήμα της αντιλαϊκής πολιτικής από εκεί, όπου το αφήνει η προηγούμενη, και συνεχίζει χτίζοντας πάνω στις βάσεις των προηγούμενων. Εδώ βάση είναι, όπως βλέπουμε, ο μνημονιακός νόμος του ΣΥΡΙΖΑ του 2016 - μπορεί να βγήκαμε από τα μνημόνια, ωστόσο όλοι οι μνημονιακοί νόμοι είναι πάντα εδώ και λειτουργούν - νόμος, ο οποίος τότε ήρθε και ψηφίστηκε ως ένα από τα προαπαιτούμενα της δεύτερης αξιολόγησης του τρίτου μνημονίου, νόμος, μάλιστα, ο οποίος γράφτηκε και με τη συνδρομή τόσο του ΟΟΣΑ όσο και της Παγκόσμιας Τράπεζας, όπως τότε αποκαλύφθηκε.

Ως μία ακόμα μεταρρυθμιστική σημαντική κίνηση πρόβαλε τότε η συγκυβέρνηση των ΣΥΡΙΖΑ-ΑΝΕΛ αυτόν τον νόμο, τον ν. 4442, και οι βιομήχανοι της Βόρειας Ελλάδας, βεβαίως, με τον σύνδεσμό τους τον επαίνεσαν αρκούντως, αφού κινείται -όπως είπαν- σε πολύ θετική κατεύθυνση.

Σύμφωνα, πάλι, με την Αιτιολογική Έκθεση, για το σημερινό νομοσχέδιο έχουν μελετηθεί, λέει, και ενσωματωθεί διεθνείς καλές πρακτικές από χώρες της Ευρωπαϊκής Ένωσης, ιδίως από τη Γαλλία, δεν έχουμε καμία απολύτως αμφιβολία, ενώ έχουν ακολουθηθεί κατευθυντήριες γραμμές του Οργανισμού Οικονομικής Συνεργασίας και Ανάπτυξης, του γνωστού ΟΟΣΑ, όσον αφορά την απλοποίηση των διαδικασιών, κατευθείαν, δηλαδή, από τη φαρμακερή εργαλειοθήκη του ΟΟΣΑ.

Πιο συγκεκριμένα τώρα, το πρώτο μέρος του σημερινού νομοσχεδίου έχει ως κύριο αντικείμενο τη διαμόρφωση πλαισίου άσκησης οικονομικής δραστηριότητας για μια σειρά από δραστηριότητες, οι οποίες δεν είχαν ενταχθεί ούτε στο σχετικό πλαίσιο του μνημονιακού ν. 4442 του ΣΥΡΙΖΑ ούτε στις διατάξεις του αντίστοιχου ν. 4796, του πρόσφατου, δηλαδή, νόμου, που ψήφισε η Νέα Δημοκρατία μόλις τον περασμένο Απρίλη.

Πρόκειται, φυσικά, για ρυθμίσεις, οι οποίες, όπως και όλες οι αντίστοιχες παλαιότερες, οδηγούν σταδιακά όσο και γρήγορα στην πλήρη απελευθέρωση μιας επί της ουσίας ανεξέλεγκτης δράσης των μεγάλων επιχειρηματικών ομίλων, γιατί περί αυτού πρόκειται.

Γιατί τι άλλο μπορεί να σημαίνει το να καταργείται κάθε διαδικασία για την αδειοδότηση επιχειρηματικών ομίλων σε σχέση με τους αναγκαίους όρους ασφάλειας και δημόσιας υγείας; Αυτό δεν είναι, ουσιαστικά, η κατάργηση των ελέγχων; Αυτό δεν είναι η απελευθέρωση της δράσης τους από τα δεσμά - όπως λέτε - ακόμα και εκείνων των ελάχιστων υποχρεώσεων, που έχουν αυτοί οι επιχειρηματικοί όμιλοι προς την κοινωνία;

Θαυμάστε, τώρα, το πώς αιτιολογείτε όλο αυτό στη συνοδευτική Έκθεση του νομοσχεδίου. Λέει: «Οι υφιστάμενες αδειοδοτικές διαδικασίες δεν είναι σε θέση να προστατεύσουν στο βέλτιστο βαθμό το δημόσιο συμφέρον - βάζουμε και κάτι λίγο από δημόσιο συμφέρον - λόγω των δυσανάλογων διοικητικών βαρών που επιβάλλουν. Η γραφειοκρατία, μάλιστα, επιβαρύνει τις επιχειρήσεις και τη δημόσια διοίκηση, εξαντλώντας τους, ήδη, περιορισμένους πόρους της, όντας εστιασμένη – προσέξτε - όντας εστιασμένη στον εκ των προτέρων έλεγχο σε αντιδιαστολή με τον έλεγχο εκ των υστέρων κατά τη διάρκεια λειτουργίας των επιχειρήσεων», ο οποίος σύμφωνα με τον νόμο και σύμφωνα με την Κυβέρνηση είναι και ο πιο ουσιαστικός.

Ως ΚΚΕ δεν συμφωνούμε καθόλου με αυτή τη λογική της απλούστευσης έως εξαφάνισης των διαδικασιών της άδειας έναρξης λειτουργίας τέτοιων επιχειρηματικών εγκαταστάσεων, γιατί σε αρκετούς κλάδους - όπως και σε κάποιους από τους οκτώ - που εντάσσονται σε αυτό, στο τωρινό νομοσχέδιο, υπάρχουν ζητήματα σοβαρά, ζητήματα ασφάλειας, δημόσιας υγείας, είτε για τις εγκαταστάσεις είτε για την επάρκεια, ακόμα και για την ασφάλεια του ίδιου του προσωπικού.

Μάλιστα, ακόμα και στην περίπτωση της ένταξης κάποιων επιχειρηματικών δραστηριοτήτων στο καθεστώς της γνωστοποίησης ή της έγκρισης, όταν υπάρχει κίνδυνος δημοσίου συμφέροντος, οι αρχές, οι δημόσιες αρχές, οι αρμόδιες δημόσιες αρχές- προσέξτε- «έχουν δικαίωμα να προβαίνουν σε αυτοψίες και ελέγχους».

Άρα, έχουν και δικαίωμα να μην προβαίνουν - λέμε εμείς -, δηλαδή ο έλεγχος ακόμα και σε αυτές τις περιπτώσεις δεν είναι υποχρεωτικός, είναι δυνητικός, ούτε καν για την αυτοψία δηλαδή. Όσο για το ποιους αφορά και σε ποιους απευθύνεται το νομοσχέδιο, απαντά το ίδιο το νομοσχέδιο επί λέξει: «Οι ρυθμίσεις αφορούν, αρχικά, στους οικονομικούς φορείς και επενδυτές, που ασκούν ή επιθυμούν να ασκήσουν τις οικονομικές δραστηριότητες, η άσκηση των οποίων διευκολύνεται» και δεν μιλάνε, βέβαια, οι διατάξεις για τον ψιλικατζή, τον κυρ Χρήστο, ή την κυρά Μαρία, που έχει ένα μαγαζάκι.

Φυσικά, τόσο τον νόμο του ΣΥΡΙΖΑ, το 2016, όσο και τον νόμο 4796, τον πρόσφατο, της Νέας Δημοκρατίας, τους καταψηφίσαμε. Από την ώρα που, μέσω αυτών, υλοποιούνται οι απαιτήσεις των βιομηχάνων και άλλων επιχειρηματιών, μιας και διευκολύνει, πολύ απλά, να γίνονται πιο γρήγορα οι επενδύσεις τους, προσαρμόζει τις δομές του κράτους, του αστικού κράτους, αυτού του κράτους, στις σημερινές σύγχρονες ανάγκες, όχι της κοινωνίας, όχι των εργαζομένων, αλλά του κεφαλαίου, καταργεί τις αδειοδοτήσεις και τους ελέγχους των επιχειρήσεων, επί της ουσίας, και οδηγεί σε ένα καθεστώς πλήρους απελευθέρωσης.

Η λογική όλων αυτών των νόμων είναι ότι δεν χρειάζονται οι εκ των προτέρων έλεγχοι, είναι περιττοί, για παράδειγμα, ούτε σχετικά με τα ζητήματα, που προανέφερα, προστασίας της δημόσιας υγείας, αλλά αποτελούν «βάρος». Αυτοί οι έλεγχοι αποτελούν βάρος, βάζουν εμπόδια στις επενδύσεις και, συνεπώς, σύμφωνα με την ίδια πάντα λογική, πρέπει όλα αυτά τα εμπόδια να παραμεριστούν.

 Και για το δεύτερο, τώρα, μέρος, με τίτλο «ΕΙΔΙΚΟΤΕΡΕΣ ΡΥΘΜΙΣΕΙΣ ΓΙΑ ΤΗΝ ΑΝΑΠΤΥΞΙΑΚΗ ΔΡΑΣΤΗΡΙΟΤΗΤΑ». Πρόκειται, ασφαλώς, για ένα ακόμα πλέγμα ρυθμίσεων, τεχνοκρατικών ρυθμίσεων, από τη μεριά του κράτους, οι οποίες στόχο έχουν να απλοποιήσουν τους όρους διείσδυσης του κεφαλαίου στην οικονομία, εν προκειμένω, βάζοντας στο περιθώριο παλαιότερες διατάξεις νόμων, οι οποίες προστάτευαν, έστω και στοιχειωδώς, πάντως προστάτευαν, έστω και λίγο, τη δημόσια υγεία και το περιβάλλον. Αυτό γίνεται με αλλαγές, παραδείγματος χάριν, στους όρους δόμησης, στις χρήσεις γης και λοιπά. Σημαντικό τμήμα του δευτέρου μέρους του νομοσχεδίου καταλαμβάνουν οι διατάξεις για τα Επιχειρηματικά Πάρκα και τα Logistics, την εφοδιαστική, δηλαδή, αλυσίδα και δραστηριότητα.

Κατ’ αρχήν, για την έννοια της λέξης «Πάρκο» - έχουν σημασία και οι έννοιες -, η οποία έχει εξ ορισμού, αν δεν κάνω λάθος, πληθυντική σημασία, στην έννοια του Πάρκου συμπεριλαμβάνονται πολλά πράγματα - τροποποιείται, λοιπόν, αυτή η έννοια και συρρικνώνεται, καθώς θα υπάρχει, από εδώ και πέρα, και το λεγόμενο «Επιχειρηματικό Πάρκο Μεμονωμένης Μεγάλης Μονάδας», το ΕΠΜΜΜ, όπως λέγεται. «Φωτογραφίζετε», δηλαδή, αυτό που περιγράφεται στο άρθρο 29, όπου λέγεται ότι επιτρέπεται η ίδρυση τέτοιων Πάρκων σε περιοχές, όπου εγκαθίστανται μεμονωμένες μεγάλες μονάδες, που δραστηριοποιούνται στην εφοδιαστική αλυσίδα, τα Logistics. Με λίγα λόγια, τα Logistics, αυτοαναγορεύονται σε Επιχειρηματικά Πάρκα.

Να μη θυμηθούμε, εδώ, το τι ακούγαμε όλα τα προηγούμενα χρόνια, το τι λεγόταν από όλα τα Κόμματα, τα αστικά, και τις Κυβερνήσεις τους, γι’ αυτά τα Επιχειρηματικά Πάρκα και για το πόσο θα βοηθούσαν αυτά τα Επιχειρηματικά Πάρκα τις μικρές, τις πολύ μικρές επιχειρήσεις. Τελικά, αυτό που γίνεται είναι ότι, μέσα από αλλεπάλληλες ρυθμίσεις, τα Επιχειρηματικά Πάρκα οδηγούνται στη βασική τους, πια, αποστολή, ως προνομιακοί χώροι επενδύσεων των μεγάλων επιχειρηματικών ομίλων. Και λέω «προνομιακοί», γιατί οι μεγάλοι επιχειρηματικοί όμιλοι διευκολύνονται ποικιλότροπα και, εδώ, βεβαίως, το νομοσχέδιο προσθέτει έναν ακόμα τρόπο διευκόλυνσής τους, διευκολύνονται στις επιχειρηματικές τους δραστηριότητες, στους τομείς προτεραιότητας, στους κλάδους προτεραιότητας, που έχουν επιλέξει, βεβαίως, να επενδύσουν, με αποκλειστικό, βεβαίως, κριτήριο το δικό τους κέρδος, για να μην ξεχνιόμαστε.

Τώρα, για αυτήν τη χωροθέτηση, λοιπόν, αυτών των Επιχειρηματικών Πάρκων λέει ότι: «Η εγκατάσταση τέτοιων βιομηχανικών δραστηριοτήτων σε αυτά τα Επιχειρηματικά Πάρκα εξαιρούνται της υπαγωγής σε ειδικές διατάξεις, σχετικές με την τήρηση αποστάσεων από εγκαταστάσεις ή περιοχές, που βρίσκονται εκτός των χώρων αυτών». Μια περιοχή, δηλαδή, τη «βαφτίζουμε» Επιχειρηματικό Πάρκο και μπορούμε να ξεπερνάμε άλλα εμπόδια, όπως τα λέτε εσείς, ή ρυθμίσεις, στοιχειώδεις ρυθμίσεις προστασίας του περιβάλλοντος, της υγείας, στοιχειώδεις πολεοδομικές ρυθμίσεις.

Ως προς τους όρους δόμησης, στο άρθρο 28 τροποποιούνται οι όροι δόμησης εντός Επιχειρηματικών Πάρκων και ορίζεται ότι για την ανέγερση κτιρίων και κέντρων αποθήκευσης και διανομής, τα logistics δηλαδή, είναι δυνατή, προσέξτε, είναι δυνατή, η υπέρβαση της επιτρεπόμενης κατ’ όγκο εκμετάλλευσης του οικοπέδου, αλλάζει, δηλαδή, ο συντελεστής, αλλά και η καθ’ ύψος υπέρβαση, υπό τις ειδικώς αναφερόμενες προϋποθέσεις. Εντάξει. Τι άλλο να ειπωθεί για το ότι τα δίνετε όλα, ανεξέλεγκτα πια, σε αυτούς τους μεγάλους επιχειρηματικούς ομίλους, ώστε να απλώσουν τις επιχειρηματικές τους δραστηριότητες, για να κερδοσκοπήσουν.

Και καταλήγω, με τις διατάξεις, πάλι στο δεύτερο μέρος, αυτές τις διατάξεις που σχετίζονται με τα ηλεκτρονικά καταστήματα, με τα λεγόμενα e-shop. Κατά την άποψή μας, αυτές οι διατάξεις, μάλλον, τις διαβάζουμε και μας προκάλεσαν μεγάλους προβληματισμούς, όσο και ανησυχίες, γιατί ανοίγουν μια διαδικασία, σύμφωνα με την οποία η προστασία των προσωπικών δεδομένων δεν είναι καθόλου, μα καθόλου, δεδομένη, έτσι κι αλλιώς, βεβαίως, συμβαίνει αυτό, αλλά θα έρθουν, τώρα, αυτές οι διατάξεις να το ενισχύσουν ακόμα περισσότερο, μάλλον να αφήσουν αθωράκιστα ακόμα περισσότερο τα προσωπικά δεδομένα και, βεβαίως, όλες αυτές οι τεράστιες βάσεις δεδομένων, που θα συγκεντρώνονται από την παρακολούθηση όλων αυτών των ηλεκτρονικών καταστημάτων, αργά η γρήγορα, καταλήγουν προς πώληση στην ίδια την αγορά, όπως βλέπουμε να γίνεται συνεχώς τα τελευταία χρόνια και τον τελευταίο καιρό.

Με αυτά και με αυτά, και με την επιφύλαξη ότι θα τοποθετηθούμε πιο αναλυτικά και πιο συγκεκριμένα επί των άρθρων στην αυριανή συνεδρίαση, τώρα κάναμε μια πρώτη, επί της αρχής, τοποθέτηση για το νομοσχέδιο. Δηλώνουμε ότι καταψηφίζουμε επί της αρχής το παρόν νομοσχέδιο. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Δελή. Τον λόγο έχει, τώρα, ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Κυρίες και κύριοι συνάδελφοι, θεωρούμε υποχρέωσή μας να ξεκινήσουμε από το ότι, σήμερα, είναι η επέτειος της Συμφωνίας των Πρεσπών, η οποία παρά το ότι έχει παραβιαστεί, πολλές φορές, από τα Σκόπια, συνεχίζει να γίνεται σεβαστή από την Κυβέρνηση, που, δήθεν, ήταν εναντίον της υπογραφής της. Στις 17 Ιουνίου του 2018, αστυνομικοί έπνιξαν, κυριολεκτικά, τους εκατοντάδες διαδηλωτές στο Πισοδέρι στα χημικά, επειδή ήταν αντίθετοι στη Συμφωνία παράδοσης του ονόματος της μακεδονικής ταυτότητας και της μακεδονικής γλώσσας στους «σκοπιανούς». Είμαστε σίγουροι, πως κανένας Έλληνας, ιδίως κανένας Μακεδόνας, δεν θα ξεχάσει ποτέ αυτή τη θλιβερή επέτειο. Ούτε την πρόσφατη υποδοχή του κ. Ζάεφ από την Κυβέρνηση στην Αθήνα.

Στο θέμα μας τώρα. Το παρόν νομοσχέδιο, που ήταν σε διαβούλευση από τις 29/4 έως 13/5, λαμβάνοντας μόλις 12 σχόλια, αν και δεν ήταν όλα ανοιχτά για λόγους που θα έπρεπε να μας εξηγηθούν, αφορά την απλούστευση των αδειοδοτήσεων, ως συνέχεια του προηγούμενου νόμου 4796/2021 δηλαδή, που αφορούσε διάφορες αδειοδοτήσεις, ενώ έχει, επιπλέον, κάποιες επιμέρους ρυθμίσεις και διαδικαστικά για τα εμπορικά σήματα και για το ΓΕΜΗ.

 Το παρόν περιλαμβάνει ένα απλουστευμένο πλαίσιο αδειοδότησης για επιχειρήσεις οδικής βοήθειας οχημάτων και συνεργατών, για σχολές οδηγών αυτοκινήτων και μοτοσικλετών, για κέντρα θεωρητικής εκπαίδευσης υποψηφίων οδηγών, για σχολές - κέντρα επαγγελματικής κατάρτισης, για τη χορήγηση πιστοποιητικού επαγγελματικής ικανότητας σε οδηγούς οχημάτων μεταφοράς επιβατών και εμπορευμάτων, για αυτοτελή διαιτολογικά γραφεία και πολυδύναμες διαιτολογικές μονάδες, για εργαστήρια αισθητικής, για τουριστικά γραφεία και λοιπά. Σε όλους αυτούς τους τομείς πάντως, υπάρχει υπερπροσφορά, οπότε δεν βλέπουμε σε τι θα βοηθήσει το νομοσχέδιο την οικονομία.

Η πρώτη μας απορία είναι, γιατί προωθείται ακόμη περισσότερο ο τουρισμός. Πόσο, μάλλον, μετά τα απογοητευτικά αποτελέσματα των κρατήσεων και των αφίξεων, όπως θα καταθέσουμε στα πρακτικά. Ευχόμαστε, φυσικά, να πάει καλύτερα και να περάσει τις προσδοκίες όλων μας και της Κυβέρνησης.

Υπενθυμίζουμε, πάντως, εδώ, πως η Standard & Poor’s προβλέπει την επάνοδο του τουρισμού στη χώρα μας στα επίπεδα του 2019, το 2024 ή το 2025, όπως θα καταθέσουμε στα πρακτικά, αν και δεν γνωρίζουμε πώς θα επηρεάσει τον τουρισμό το καθεστώς των ρύπων.

Εμείς, βέβαια, έχουμε την άποψη πως αυτό που απαιτείται είναι η αλλαγή του οικονομικού μας μοντέλου, καθώς, επίσης, του λανθασμένου τουριστικού, έχοντας περιγράψει, επακριβώς, τι εννοούμε στο λεπτομερέστατο πρόγραμμά μας των 500 σελίδων, που είναι αναρτημένο στο διαδίκτυο. Θεωρούμε δε πως, όσο δεν συμβαίνει, η Ελλάδα θα οδηγείται από τη μία χρεοκοπία στην άλλη. Κάτι που, προφανώς, πρέπει και μπορεί να αποφευχθεί, αφού η Ελλάδα είναι μία πάμπλουτη, πολλαπλά προικισμένη χώρα, με πολύ μεγάλες δυνατότητες ανάπτυξης σε συγκεκριμένους τομείς.

Υπάρχει, βέβαια, εδώ, μία αναφορά στον πολύ σημαντικό τομέα του ιαματικού τουρισμού, κάτι που έχουμε και εμείς στο πρόγραμμά μας, ως μέρος των εναλλακτικών μορφών τουρισμού, υψηλότερης προστιθέμενης αξίας, όπου ως κράτος έχουμε τεράστια ανταγωνιστικά πλεονεκτήματα.

Όσον αφορά, τώρα, τις υπόλοιπες δραστηριότητες, δεν μπορούμε να δούμε πώς θα αλλάξουν τα δεδομένα της οικονομίας μας, ενώ είναι σίγουρο πως η απελευθέρωση και η απορρύθμιση θα έχουν ως αποτέλεσμα απώλειες για τις μεσαίες εισοδηματικές τάξεις και για τους μικρούς επιχειρηματίες. Απώλειες που θα είναι ακόμη πιο επώδυνες μετά από το καταστροφικό κλείδωμα, που επιβλήθηκε στην οικονομία μας, εννοώντας τους μικροεπιχειρηματίες που είχαν άδεια λειτουργίας, όπως για μία σχολή οδήγησης ή για ένα εργαστήριο αισθητικής.

Σε κάθε περίπτωση, έχουμε την άποψη πως οι προτάσεις του νομοσχεδίου προέρχονται από την «Τρόικα», όπως φαίνεται καθαρά από τις συνεχείς αναφορές της στην 8ηαξιολόγηση, στην 9η και τώρα στη 10η, όπου, μεταξύ άλλων, αποφάσισε πως το δημόσιο χρέος μας είναι βιώσιμο, παρά το ότι δεν υπάρχει ούτε ένας σοβαρός οικονομολόγος στον κόσμο που να το πιστεύει. Όπως αναφέρεται, άλλωστε, στη σελίδα 10 της 10ης αξιολόγησης, η δευτερογενής νομοθεσία έχει καθυστερήσει, αλλά θα ολοκληρωθεί έως το Σεπτέμβριο του 2021, υποθέτοντας, με βάση όλα αυτά, πως θα ακολουθήσουν και άλλα νομοσχέδια για την απλούστευση περισσοτέρων δραστηριοτήτων.

Εκτός αυτού, η «Τρόικα» φαίνεται δυσαρεστημένη, στην ίδια 10ησελίδα, για το ότι δεν έχει συμπεριληφθεί η ιδιωτική εκπαίδευση, η οποία ήταν μεν στο προηγούμενο σετ νομών, αλλά φαίνεται πως εξαιρέθηκε, αφού σε εκείνη τη δημόσια διαβούλευση του Ιανουαρίου είχε λάβει 732 σχόλια από τα 872 συνολικά. Πάντως η «Τρόικα» αναφέρει - η «Τρόικα» κυβερνάει - πως θα κατατεθούν ξανά οι ρυθμίσεις για την ιδιωτική εκπαίδευση έως τον Σεπτέμβρη, οπότε τις περιμένουμε.

Συνεχίζοντας, για το σκοπό του παρόντος πλαισίου αδειοδότησης, θα πρέπει να λειτουργήσει το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων, το ΟΠΣ-ΑΔΕ, που προβλεπόταν στο άρθρο 14 του ν. 4442/2016. Όλες οι προηγούμενες αξιολογήσεις, όμως, αναφέρονταν στην καθυστέρηση της προμήθειάς του, ενώ στη 10ηκαι στη σελίδα 38 αναγράφεται πως, πλέον, δεν υπάρχουν εμπόδια, επιλέχθηκε στις 11/05/2021 και θα εγκατασταθεί σε 34 μήνες μετά την υπογραφή της σύμβασης.

Εάν το καταλάβαμε καλά, ποιος είναι ο προμηθευτής και πόσο θα κοστίσει το σύστημα; Δεν αναφέρει, πάντως, κόστος το Γενικό Λογιστήριο του Κράτους για το συγκεκριμένο ΟΠΣ-ΑΔΕ, αλλά ούτε κάποιο σημαντικό κόστος ή όφελος από το νομοσχέδιο. Σε κάθε περίπτωση, με το παρόν καθεστώς ελαστικοποίησης, αποδιάρθρωσης καλύτερα, σε συνδυασμό με το εργασιακό νομοσχέδιο τύπου Χιλής που ψηφίστηκε χθες, προβλέπεται δύσκολο μέλλον για τους εργαζομένους στον κλάδο των επιχειρήσεων, αφού θα διαπραγματεύονται «ελεύθερα» με τους εργοδότες, ατομικές συμβάσεις, σε μία οικονομία του ενός εκατομμυρίου εκατό χιλιάδων ανέργων.

Περαιτέρω, εκτός των διαδικασιών αδειοδοτήσεων του πρώτου μέρους, το νομοσχέδιο περιλαμβάνει στο δεύτερο μέρος πολλές άλλες ρυθμίσεις, όπως για υποδοχείς μεταποιητικών και επιχειρηματικών δραστηριοτήτων, για την ανάπτυξη Επιχειρηματικών Πάρκων Μεμονωμένων Μεγάλων Μονάδων, όπου συμπεριλαμβάνονται και αυτές των εφοδιαστικών δραστηριοτήτων, το Επιχειρηματικό στα Οινόφυτα, που μας είχε απασχολήσει και στο προηγούμενο νομοσχέδιο, καθώς επίσης επιμέρους τροπολογίες ή αδειοδοτήσεις τεχνικών επαγγελματικών δραστηριοτήτων. Επιπλέον, διατάξεις για ελέγχους της ΔΙΜΕΑ, όσον αφορά ηλεκτρονικά καταστήματα και προϊόντα απομίμησης, για την εγκυρότητα πράξεων εκπροσώπησης νομικών προσώπων και εταιρειών, για το καθεστώς καταγγελιών και κυρώσεων διασυνοριακών συναλλαγών, ρυθμίσεις για οικοδομικές άδειες, διαδικαστικά για το εθνικό πρόγραμμα ανάπτυξης, για τα διοικητικά και μισθολογικά του Οργανισμού Βιομηχανικής Ιδιοκτησίας, του ΟΒΙ.

Τέλος, στο τρίτο μέρος υπάρχουν κάποιες επιμέρους τροπολογίες, όπως μία ακόμη παράταση για τα αντισηπτικά της πανδημίας έως την 30η Σεπτεμβρίου του 2021, η πολλοστή φορά. Οι παρατάσεις αυτές έχουν, πραγματικά, καταστεί αστείες, ενώ σας είχαμε πει από την αρχή πως δεν υπάρχει λόγος να επαναλαμβάνονται, αφού, ασφαλώς, η πανδημία δεν θα διαρκούσε μόνο τρεις μήνες. Παρεμπιπτόντως, μήπως ξεχάσατε την επέκταση για εισαγωγή αιθυλικής αλκοόλης ή, ίσως, θα παραχθεί, επιτέλους, στην Ελλάδα; Ενδεχομένως, στην Ελληνική Βιομηχανία Ζάχαρης; Θα ήταν πολύ καλό νέο. Υπάρχουν, επίσης, διατάξεις που αφορούν την επίλυση διαφορών επί δικαιωμάτων διανοητικής ιδιοκτησίας, καθώς επίσης δημόσιες συμβάσεις του Υπουργείου Εξωτερικών.

Ολοκληρώνοντας την εισαγωγή μας, εμείς τουλάχιστον δεν διαπιστώσαμε να υπάρχει κάποια αναπτυξιακή λογική, ενώ, εάν υπάρχει ή σας έχει πει κάτι ανάλογο η «Τρόικα», θα θέλαμε πολύ να μας ενημερώσετε, για να καταλάβουμε ποιοι είναι ακριβώς οι στόχοι της.

Περαιτέρω, τα άρθρα 3 έως 10 αποτελούν κεφάλαια που προστίθενται στο ν. 4442/2016, με δραστηριότητες που «απλοποιούνται», ενώ το καθένα χωρίζεται σε υποάρθρα, όπου έχουμε τα εξής: Πρώτον, ο ορισμός της δραστηριότητας, που απλοποιείται σε κάποια άρθρα, γίνεται περιγραφικά και δίδονται ΚΑΔ ή NACE, τις περισσότερες φορές, κάτι που θα έπρεπε να ισχύει παντού, καθώς επίσης να γίνεται με βάση τα ΚΑΔ και όχι με τα NACE.

Δεύτερον, ο ορισμός της εποπτεύουσας αρχής, ο οποίος δεν παρουσιάζει κανένα θέμα.

Τρίτον, η διαδικασία γνωστοποίησης, δηλαδή καταχώρησης στον ΟΠΣ, είναι, περίπου, η ίδια με την περιγραφή και με την αναφορά του ΚΑΔ. Εδώ, η γενική παρατήρησή μας είναι ότι, σε πολλές περιπτώσεις, εάν όχι σε όλες, θα έπρεπε να υπάρχει έλεγχος των δικαιολογητικών με τη γνωστοποίηση και όχι απλά να διατηρούνται για μεταγενέστερο έλεγχο.

Τέταρτον, το παράβολο, οι έλεγχοι που είναι δυνητικοί, όχι υποχρεωτικοί και καθορισμένοι, καθώς επίσης τα πρόστιμα, οι παραβάσεις και οι κυρώσεις δηλαδή, θα διαμορφωθούν με κοινή υπουργική απόφαση, που αναφέρεται στο άρθρο με τις εξουσιοδοτικές διατάξεις, οι οποίες είναι εκτεταμένες, δίνοντας μεγάλες εξουσίες στον εκάστοτε Υπουργό, το βλέπουμε παντού στο επιτελικό κράτος, όπου, γενικότερα, εμείς είμαστε εναντίον.

Πέμπτον, οι μεταβατικές διατάξεις αναφέρονται στο καθεστώς των, ήδη, αδειοδοτημένων επιχειρήσεων. Πιστεύουμε πως, γενικά, στις περιπτώσεις ήδη αδειοδοτημένων επιχειρήσεων, εάν χρειάζεται να υπάγονται στο καθεστώς γνωστοποίησης, θα πρέπει να απαλλάσσονται από το παράβολο ή να υπόκεινται, τουλάχιστον, σε παράβολο μειωμένου ύψους.

Επί ορισμένων άρθρων, για λόγους απλούστευσης και συντομίας, δεν θα αναφερθούμε σε κάθε υποάρθρο ξεχωριστά, αλλά όπου υπάρχει ιδιαίτερο θέμα.

Ξεκινώντας από το άρθρο 1, πρόκειται για ένα γενικόλογο ευχολόγιο, ενώ, ασφαλώς, δεν πείθει πως θα συμβάλει στην ανάπτυξη και προσέλκυση επενδύσεων, στην ενίσχυση της επιχειρηματικότητας και, γενικότερα, στη βελτίωση του επιχειρηματικού περιβάλλοντος. Θεωρούμε ότι λείπουν από την Ελλάδα οι εμβληματικές, υψηλής προστιθέμενης αξίας δραστηριότητες, ενώ στις μικρές επιχειρήσεις αποτελεί μεγάλο πρόβλημα η έλλειψη χρηματοδότησης από τις τράπεζες, καθώς επίσης το κόστος τους στα επιτόκια, που είναι παράλογα και δεν έχουν καμία σύγκριση με αυτά που συμβαίνουν στην Ευρώπη.

Η οικονομία μας, πάντως, διατηρήθηκε με τις παροχές της Κυβέρνησης που κόστισαν περί τα 24 δισεκατομμύρια ευρώ μόνο το 2020, εκτοξεύοντας το έλλειμμα και το χρέος μας στα ύψη. Χρήματα που δεν είχαμε, αλλά δανειστήκαμε, ενώ θα μπορούσαμε να τα αποφύγουμε σε μεγάλο βαθμό, εάν δεν κάναμε τα τεράστια λάθη των κλειδωμάτων. Η πραγματική μας κατάσταση θα φανεί, δυστυχώς, μετά το σταμάτημα των παροχών, ενώ ο πτωχευτικός νόμος θα οδηγήσει πολλές επιχειρήσεις στη χρεοκοπία, σε συνδυασμό με τα συντρίμμια που άφησε πίσω της η κακοδιαχείριση της πανδημίας.

Στο άρθρο 3, η οδική βοήθεια οχημάτων οφείλει να ελέγχεται όσο το δυνατόν καλύτερα. Δηλαδή, η γνωστοποίηση θα έπρεπε να συνοδεύεται από την υποβολή των εγγράφων, τα οποία οφείλουν να ελέγχονται εντός ενός εύλογου χρονικού διαστήματος από την υπηρεσία. Η οδική βοήθεια παρέχει κρίσιμες υπηρεσίες για την ασφάλεια των πολιτών, όπως και τα συνεργεία. Οπότε θα πρέπει να υπάρχει κάποιος έλεγχος, που εδώ δεν καθορίζεται πώς και πότε θα γίνεται. Δεν το είδαμε πουθενά. Σε αντίθεση με τις άλλες περιπτώσεις, προβλέπεται ότι ο πρώτος έλεγχος θα διενεργείται υποχρεωτικά σε διάστημα δύο μηνών μετά τη γνωστοποίηση. Όμως, δεν αποκλείει την ευκαιριακή δραστηριοποίηση, όπως, για παράδειγμα, στους θερινούς μήνες.

Στο άρθρο 4 στην παράγραφο 2, στην περίπτωση της εταιρείας θα έπρεπε όλα τα μέλη να κατέχουν τη νόμιμη άδεια άσκησης επαγγέλματος εκπαιδευτή υποψηφίων οδηγών.

Στο άρθρο 5 θεωρούμε ότι υπάρχουν προβλήματα αθέμιτου ανταγωνισμού και δημόσιας ασφάλειας με το καθεστώς γνωστοποίησης. Ειδικότερα, δημιουργείται κίνδυνος εισόδου στην εκπαίδευση προσώπων, που δεν θα διαθέτουν τα ελάχιστα προσόντα για τη συγκεκριμένη δραστηριότητα ή εμφάνισης σχολών, ενδεχομένως και ευκαιριακά, οι οποίες δεν θα πληρούν τις κτιριακές προδιαγραφές ή δεν θα έχουν τον υλικοτεχνικό εξοπλισμό, με αποτέλεσμα την παράκαμψη των προϋποθέσεων εισόδου στο επάγγελμα.

Το είχαμε αναφέρει και στο προηγούμενο νομοσχέδιο, όπου συμπεριλαμβάνονταν οι Σχολές Επαγγελματικής Κατάρτισης Μεταφορέων και Οδηγών Οχημάτων Μεταφοράς Επικίνδυνων Εμπορευμάτων, φέρνοντας, ως παράδειγμα, τις αυστηρές διατάξεις που ισχύουν στην Ευρώπη, στη Γερμανία συγκεκριμένα, ως προς την εκπαίδευση των οδηγών.

Στο άρθρο 6 θεωρούμε πως υπάρχει θέμα δημόσιας υγείας, οπότε πρέπει να γίνεται σοβαρός έλεγχος πριν από την έναρξη λειτουργίας. Ποιος είναι ο λόγος της απλούστευσης; Δεν είδατε τι συνέβη με το θέμα της αυτοπροσδιοριζομένου ως ψυχολόγου στο έγκλημα στα Γλυκά Νερά; Δεν έφτανε;

Στο άρθρο 7 θεωρούμε πως πρέπει να προσδιοριστούν επακριβώς οι ΚΑΔ. Όχι, ενδεικτικά. Εδώ, αναφέρονται οι νέες 96.02, που είναι κομμωτήρια, και οι νέες 96.04, που είναι σπα, μασάζ και γυμναστήρια, όπως θα καταθέσουμε στα πρακτικά. Είναι σημαντικό, επειδή αφορά άδειες που μπορεί να χάσουν την αξία τους, ενώ, ίσως, υπάρχουν και άλλα θέματα νομιμότητας. Δεν δόθηκε ιδιαίτερη σημασία από την Κυβέρνησή σας στην υγεία, όσον αφορά τον κλάδο, αφού επιτρέψατε επιλεκτικά το άνοιγμα κάποιων δραστηριοτήτων εν μέσω lockdown, όπως θα καταθέσουμε στα πρακτικά; Επομένως, δεν υπάρχει θέμα δημόσιας υγείας;

Κλείνοντας, αυτό που συμβαίνει στην πραγματικότητα είναι η συνέχιση της εκδίωξης παραγωγικών εγχώριων επενδύσεων, όπως η ArCHON, που μεταναστεύει στη Γερμανία, επειδή η Ελλάδα δεν έχει ακόμα ιδρύσει γραφείο τύπου έγκρισης τύπου για την κατασκευή ηλεκτρικών τρικύκλων. Το έχουμε πει δεκάδες φορές, χρόνια τώρα. Από το γεγονός αυτό και μόνο φαίνεται καθαρά πόσο διαφορετική είναι η θεωρία από την πράξη. Τα κενά λόγια από τα έργα. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Το σημερινό σχέδιο νόμου του Υπουργείου Ανάπτυξης και Επενδύσεων αποτελείται από τέσσερα μέρη, όπου το τέταρτο μέρος αφορά την έναρξη ισχύος.

Το πρώτο μέρος έχει έντεκα κεφάλαια. Σε όλα τα κεφάλαια ορίζεται ως αρμόδια αρχή για την εφαρμογή των κεφαλαίων και για τους ελέγχους η εκάστοτε περιφέρεια και οι αρμόδιες υπηρεσίες της για την ίδρυση και λειτουργία των επιχειρήσεων οδικής βοήθειας οχημάτων και συνεργατών, σχολών οδηγών αυτοκινήτων και μοτοσικλετών, σχολών για χορήγηση επαγγελματικών διπλωμάτων για μεταφορά επιβατών και εμπορευμάτων, για τα διαιτολογικά κέντρα και γραφεία, για εργαστήρια, για τουριστικά γραφεία, για τουριστικές επιχειρήσεις οδικών μεταφορών, για κέντρα ιαματικής θεραπείας - ιαματικού τουρισμού, θερμαλισμού και κέντρων θαλασσοθεραπείας. Εδώ αρμόδια αρχή ορίζεται το Υπουργείο Τουρισμού με έλεγχο από τις περιφέρειες. Τέλος και για τα τουριστικά λεωφορεία δημόσιας χρήσης.

Κατά πόσον οι περιφέρειες που θα αναλάβουν όλες αυτές τις ενέργειες έχουν τους απαιτούμενους πόρους για να τις διεκπεραιώσουν, το απαραίτητο προσωπικό και τις υλικοτεχνικές υποδομές για το σκοπό αυτό;

Θα ήθελα να αναφερθώ σε μερικά άρθρα. Άρθρο 13 παράγραφος 1α, που, ουσιαστικά, αφορά λεωφορεία EURO6 και συμφωνούμε με αυτό. Όμως, οι παράγραφοι 1β και 1γ, που ορίζουν την ηλικία των 27 ετών, πουθενά στην Ευρώπη δεν υπάρχει όριο ηλικίας τουριστικών λεωφορείων και, μάλιστα, σε κατασκευάστριες χώρες, όπως είναι η Γερμανία. Τα τουριστικά λεωφορεία περνάνε κάθε χρόνο από τεχνικό έλεγχο και κρίνονται κατάλληλα ή ακατάλληλα για κυκλοφορία. Βάσει του σημερινού σχεδίου νόμου σας, όταν από την άλλη το λεωφορείο γίνει 27 ετών διαγράφεται ως τουριστικό λεωφορείο δημοσίας χρήσεως και μπορεί να ταξινομηθεί ως λεωφορείο ιδιωτικής χρήσεως για μεταφορά προσωπικού. Για παράδειγμα, προσωπικού ξενοδοχείου, άρα, χωρίς όριο ηλικίας. Πάλι ανθρώπους δεν μεταφέρει το λεωφορείο αυτό; Θεωρούμε ότι αυτό αποτελεί μεγάλη αντίφαση. Εάν είναι θέμα ρύπων, στη Γερμανία για παράδειγμα, μπορεί να κυκλοφορήσει και θα πληρώνει ένα οικονομικό τίμημα, για να κυκλοφορεί στα κέντρα των πόλεων. Στην περιφέρεια κυκλοφορούν ελεύθερα τα λεωφορεία. Επομένως, στην ουσία, στηρίζετε τους μεγαλεμπόρους εισαγωγείς τουριστικών λεωφορείων και όχι τις μικρές και οικογενειακές επιχειρήσεις, που είναι και η ραχοκοκαλιά της Ελλάδας. Οι παράγραφοι αυτές είναι λάθος, όπως και το timing που τις έχετε φέρει.

Στο άρθρο 20, που αναφέρεται στη λειτουργία τουριστικών γραφείων, τροποποίηση του άρθρου 3 του ν. 393/1976, θα ήθελα να κάνω μια αναφορά, δεν έχει άμεσα σχέση με το σημερινό σχέδιο νόμου, αλλά πιστεύω ότι θα βοηθήσει. Η λειτουργία των τουριστικών γραφείων πρέπει να στηριχθεί για την επιβίωσή τους. Στηρίξτε τα. Η Γερμανία στηρίζει την TUI που είναι ένας κολοσσός. Διότι, αν καταρρεύσουν τα μικρά αυτά τουριστικά γραφεία, η ραχοκοκαλιά της τουριστικής οικονομίας, θα υπάρχει πολύ μεγάλο πλήγμα στην οικονομία. 22.000 εργαζόμενοι εργάζονται σε περίπου 4300 τα γραφεία, με μέσο όρο 6 εργαζόμενους. Ουσιαστικά, είναι μικρές οικογενειακές επιχειρήσεις. Να πούμε ότι στο Ισραήλ, που είναι ένα πολύ οργανωμένο κράτος, το 40% των επιχειρήσεων μετά την πανδημία δεν ξανάνοιξαν. Αυτά τα τουριστικά γραφεία, ουσιαστικά, παράγουν έργο για όλους και είναι ο σύνδεσμος μεταξύ εξωτερικού και εσωτερικού, είναι ο ενδιάμεσος κρίκος στην τουριστική αλυσίδα.

Στο άρθρο 21, όπου κατοχυρώνεται λειτουργία τουριστικών γραφείων για παροχή υπηρεσιών αποκλειστικά μέσω διαδικτύου και πολύ σωστά, θα ήθελα να προσθέσω ότι θα πρέπει να κατοχυρώσετε ως πολιτεία ή ως περιφέρειες, εν προκειμένω, τα domain names των περιοχών των περιφερειών της Ελλάδος, σε συνεργασία με το Υπουργείο Τουρισμού. Για παράδειγμα, [www.peloponnese365.gr](http://www.peloponnese365.gr). Για ποιο λόγο ισχύει το gr και όχι το hellas; Μήπως πρέπει να το αλλάξουμε αυτό το ακρωνύμιο;

Στο κεφάλαιο 11 στο άρθρο 23, δεν βλέπουμε να αναφέρεται ως ειδική μορφή τουρισμού ο καταδυτικός τουρισμός. Βέβαια, όχι σε ενάλιες αρχαιότητες. Ο καταδυτικός τουρισμός μπορεί να παίξει τεράστιο ρόλο, όσον αφορά την επιμήκυνση της τουριστικής περιόδου. Οι επενδύσεις αυτές πρέπει να έχουν στόχους την επιμήκυνση της τουριστικής περιόδου, την αναβάθμιση των υπηρεσιών και των τιμών, άρα αναβάθμιση του τουριστικού μοντέλου, αύξηση της απασχόλησης.

Βλέπουμε, φέτος, ένα πρόβλημα στα ξενοδοχεία, ότι πάρα πολύ προσωπικό έχει φύγει από τον τομέα της εστίασης των ξενοδοχείων και έχει πάει στην εστίαση, που λειτουργεί όλο τον χρόνο, γιατί τα ξενοδοχεία, πλέον, λειτουργούν τρεις - τέσσερις μήνες. Επομένως, για να βοηθήσουμε την οικονομία, θα πρέπει να κοιτάξουμε, ουσιαστικά, την ετήσια λειτουργία του τουρισμού μας για όλη την Ελλάδα.

Ως ΜέΡΑ25, βέβαια, τονίζουμε ότι πέραν αυτών θα πρέπει να γίνει αναδιάρθρωση ιδιωτικού και δημόσιου χρέους, διότι με τα μνημόνια και τα απαιτούμενα πρωτογενή πλεονάσματα οι πολύ υψηλοί φορολογικοί συντελεστές, άμεσης και έμμεσης φορολογίας, είναι ο ουσιαστικός βραχνάς για επενδύσεις και καθιστούν κάθε επένδυση, ουσιαστικά, μη ανταγωνιστική και ασύμφορη. Αλλιώς, για να επιζήσουμε, θα ζητάμε συνεχώς επιχορηγήσεις και βοήθεια.

Θα ήθελα να αναφερθώ στο θέμα των Οινοφύτων και της περιοχής γύρω από την Αθήνα. Ερευνητές των Πανεπιστημίων LMU της Γερμανίας και Colorado των Ηνωμένων Πολιτειών διαπίστωσαν ότι τα παιδιά της πόλης, χωρίς καμία επαφή με ζώα είχαν σημαντικά υψηλότερα επίπεδα στρες και φλεγμονής στον οργανισμό τους σε σχέση με τα παιδιά της υπαίθρου και είναι πιθανότερο να εμφανίσουν κατάθλιψη ή μετατραυματική αγχώδη διαταραχή. Η αυτοκαταστροφική απομάκρυνση των αγροτικών δραστηριοτήτων από την κάποτε ισόρροπη περιαστική Αττική θα επιτείνει την εμφάνιση ψυχικών ασθενειών στους σύγχρονους homo Atticus της πυκνοκατοικημένης Αθήνας και των πέριξ αυτής Δήμων.

Πρόσφατη έρευνα του Ιδρύματος Αγροτικής Ασφάλειας στην Αγγλία έδειξε ότι το 88% των κτηνοτρόφων κάτω των 40 ετών κατατάσσει τα ψυχολογικά προβλήματα ως το μεγαλύτερο ζήτημα που αντιμετωπίζει η κτηνοτροφική κοινότητα στις μέρες μας. Ακούγεται απίστευτο, αλλά είναι το επίσημο αποτέλεσμα μιας εμπεριστατωμένης έρευνας που συγκλόνισε την αγγλική κοινωνία. Οι αγρότες αντιμετωπίζουν το πρόβλημα της απομόνωσης και μερικές φορές αισθάνονται σαν να μην έχουν τρόπο να παραμείνουν συνδεδεμένοι με τον υπόλοιπο κόσμο. Εργάζονται μόνοι τους, όλη μέρα, για μεγάλες χρονικές περιόδους και συχνά ζουν και εργάζονται ακριβώς στο ίδιο μέρος.

Όμως αυτά, δυστυχώς, δεν τα ερευνά κανείς. Οι ερευνητές προτιμούν τις χορηγίες από φαρμακοβιομηχανίες και από μεγάλες πολυεθνικές και μεταποιητικές. Ούτε ο δικός μας ΕΛΓΟ - ΔΗΜΗΤΡΑ ερευνά ούτε το Υπουργείο Αγροτικής Ανάπτυξης και Τροφίμων. Μόνοι οι αγρότες και παρόλα αυτά είναι οι λιγότεροι μεταναστεύσαντες στην προηγούμενη δεκαετία.

Στην επόμενη συνεδρίαση θα αναφερθούμε αναλυτικότερα στα επόμενα άρθρα. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε. Όπως ξέρετε, είμαστε μια μέρα μετά την τραυματική εμπειρία της ψήφισης του εργασιακού νομοσχεδίου, όπου ήταν εκκωφαντική η απουσία των Υπουργών της Κυβέρνησης, έστω για συμβολικούς λόγους. Ο κ. Ανδριανός, ως έμπειρος, ίσως να θυμάται ότι είναι παράδοση να στηρίζουν οι Υπουργοί συμβολικά και σημαντικά νομοσχέδια διά της αυτοπρόσωπης παρουσίας τους, όταν ψηφίζονται. Δυστυχώς, χθες, ήταν ένας μόνος και τρομαγμένος Πρωθυπουργός και ο Υπουργός Εργασίας, ο κ. Χατζηδάκης.

Σήμερα, καλούμαστε να συζητήσουμε στην Επιτροπή ένα νομοσχέδιο που απλουστεύει τις διαδικασίες. Όμως, δεν μπορώ να καταλάβω πού γίνεται αυτό. Εάν γίνεται με τις δεκάδες Κοινές Υπουργικές Αποφάσεις ή Υπουργικές Αποφάσεις, που πρόκειται να εκδοθούν ή προβλέπεται να εκδοθούν για να καταλάβουμε τι θα προβλέπει ο νόμος. Αυτό δεν ξέρω αν είναι νομοθετική λαθροχειρία, παρελκυστική πρακτική ή προσπάθεια να θολώσουμε τα νερά, αλλά δεν ακούγεται και πολύ καλά συνδυασμένο με την έννοια της καλής νομοθέτησης.

Να συμφωνήσουμε με την απλοποίηση των διαδικασιών. Αύριο, συζητώντας άρθρο προς άρθρο θα εξηγήσουμε περισσότερο για κρίσιμα κομμάτια της οικονομίας και της κοινωνίας, υποδομές, μεταφορές, εκπαίδευση, τουρισμός, τι σημαίνει αυτό που περιέγραψα.

Ας μιλήσουμε, σήμερα, για το τι σημαίνει απλούστευση διαδικασίας. Είμαστε μια μέρα μετά την ψήφιση από τους 158 «φωστήρες» της Νέας Δημοκρατίας, που θεωρούν ότι έχουν την απόλυτη γνώση και αλήθεια έναντι του υπολοίπου της κοινωνίας, των Κομμάτων και των εργαζομένων, για το εργασιακό νομοσχέδιο. Για να δούμε τι σημαίνει απλοποίηση διαδικασιών. Πριν από λίγο, ο κ. Μητσοτάκης, «μετά βαΐων και κλάδων», υποδέχθηκε τον προπομπό του Ταμείου Ανάκαμψης. Θέλετε να πούμε στους Έλληνες πολίτες, πώς θα γίνει η αξιοποίηση αυτού του χρηματοδοτικού εργαλείου μέσω των Τραπεζών και σε τι αφορά τις μικρές, μεσαίες επιχειρήσεις και τους αυτοαπασχολούμενους; Μέσω των Τραπεζών, που αδυνατούν να εξυπηρετήσουν τη μεγαλύτερη πλειοψηφία των Ελλήνων που επιχειρούν σήμερα;

Επειδή αναπτύσσετε μια σκοταδιστική επιχειρηματολογία ότι εμείς στον ΣΥΡΙΖΑ αγαπούμε να μισούμε την πρόοδο της πατρίδας και της Κυβέρνησης Μητσοτάκη και επειδή χρειάστηκε να έρθει σκονάκι χθες στον Πρωθυπουργό για τα κολακευτικά δημοσιεύματα στον διεθνή τύπο, ως απάντηση στις αιτιάσεις της Αντιπολίτευσης, θέλω να ρωτήσω το εξής: Σε τι βαθμό αφορά τις ομάδες, που σας περιέγραψα, το πολυδιαφημισμένο, σήμερα, και με μια δαπανηρή εκδήλωση Ταμείο Ανάκαμψης, που εισάγετε στη δημόσια ζωή; Δεν ξέρω, αν θα πάρουμε απάντηση.

Απλούστευση διαδικασιών. Εννοείτε απλούστευση διαδικασιών αυτό που γίνεται με το Σώμα Επιθεωρητών Εργασίας, το οποίο από διοικητική Αρχή και άμεσης παρέμβασης δομή μετατρέπεται στο Εθνικό Συμβούλιο Ραδιοτηλεόρασης, όπου για να συζητηθεί μια καταγγελία πρέπει να περάσουν έξι μήνες; Αυτό εννοείτε απλούστευση διαδικασιών; Βέβαια, επειδή είναι πολύ εύκολο να διατυπώνουμε όμορφα κα ωραία, κενά περιεχομένου προτάγματα, η απλούστευση διαδικασιών έχει πολύ σκληρά παραδείγματα.

Σήμερα, ο κ. Χατζηδάκης πήγε στη μερική του απασχόληση. Έχει μια παράλληλη απασχόληση, συνεργάζεται με τον ΣΚΑΪ καθημερινά, και ερωτήθηκε από τους δημοσιογράφους, εύστοχα, για το τι θα γίνει αν ένας εργαζόμενος ζητήσει να συμβούν αυτά, που περιλαμβάνονται στο εργασιακό νομοσχέδιο και δεν συμφωνήσει ο εργοδότης; Ξέρετε ποια ήταν η απάντηση, με κυνισμό; Αυτά είναι συμφωνίες. Θα τα λύσει η ζωή. Τα ζητήματα εργασίας είναι συμφωνίες που θα λύσει η ζωή; Τα ζητήματα απλούστευσης διαδικασιών με προβολή στο μέλλον Κοινές Υπουργικές Αποφάσεις, που, στην ουσία, δεν έχουμε νόμο, είναι συμφωνίες που θα τις λύσει η ζωή;

Θα ήθελα να σταματήσετε να υποκρίνεστε ότι είστε υπέρ των προβλημάτων των πολιτών, όταν για υποδομές που ξέρουμε ότι έχουν πρόβλημα υποστελέχωσης - αναφέρομαι στις μεταφορές - η πρόσβαση των ατόμων με αναπηρία είναι σχεδόν ανέκδοτο.

Θέλετε, πραγματικά, να μιλήσουμε για αντιφάσεις απλούστευσης διαδικασιών με την πραγματικότητα; Θέλετε να απλουστεύσετε διαδικασίες; Πάτε μια βόλτα στους Ευζώνους, στον Προμαχώνα, εκεί που συνωστίζονται χιλιάδες από τους πολύτιμους βαλκάνιους τουρίστες, που αναμένει η Βόρεια Ελλάδα και θέλουν δέκα ώρες, για να περάσουν τις συνοριακές εισόδους. Θέλετε απλούστευση διαδικασιών; Ο κ. Αμυράς, σήμερα, μας παρουσίασε από την Πάρνηθα ένα πολύ ωραίο σχέδιο στον κ. Μητσοτάκη και στην ξένη επίσημο, για το πώς προστατεύεται το περιβάλλον. Γιατί δεν πήγαινε στο Σεϊχ Σου, που μετά από δύο χρόνια άρχισαν να αντιλαμβάνονται ότι έχει γίνει ναρκοπέδιο για τη δεύτερη μεγαλύτερη πόλη; Γιατί επέλεξε την Πάρνηθα, του «ανέμελου» Πρωθυπουργού και δεν πήγε στο Σεϊχ Σου;

Επειδή υπάρχει και ο Πτωχευτικός Κώδικας, με τον οποίο προσπαθούν να απλουστεύσουν διαδικασίες οι άνθρωποι που στηρίζουν το κυβερνητικό έργο, θέλω να σας πω μια πολύ απλουστευμένη διαδικασία για τις Τράπεζες. Την πρότεινε ο ΣΥΡΙΖΑ και ο Πρόεδρός του. Έχει σχέση με τα 340 εκατομμύρια «δανεικά και αγύριστα» των δανείων της Νέας Δημοκρατίας στις Τράπεζες. Απλή πρόταση: 75% της επιχορήγησης της Νέας Δημοκρατίας στο χρέος και το 40% της βουλευτικής αποζημίωσης, όσων την λαμβάνουν, υπέρ του χρέους. Απλές, καθαρές κουβέντες, όταν θέλουμε να είμαστε ειλικρινείς με τον κόσμο και τους πολίτες. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Επειδή ο κ. συνάδελφος έκανε αναφορά στη χθεσινή διαδικασία και μίλησε για «158 φωστήρες της Νέας Δημοκρατίας» ή ότι οι Υπουργοί δεν ήταν παρόντες - προφανώς, κάνει λάθος - η απάντηση, κύριε συνάδελφε, είναι στα 56 άρθρα, που είπατε «ναι» και στα 17 «παρών». Αν ένα νομοσχέδιο, λοιπόν, με 120 άρθρα είναι καταστροφή ή εμείς, οι 158 της Νέας Δημοκρατίας, είμαστε «φωστήρες», εσείς τι είσαστε;

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, δεν καταλαβαίνω τη διαδικασία, Μου απαντάτε ως κοινοβουλευτικός εκπρόσωπος;

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Όχι, είμαι Εισηγητής. Θίξατε μια παράταξη. Νομίζω ότι έχω το δικαίωμα, αφού έχουμε δημοκρατία. Πρέπει τον διάλογο να τον δεχόμαστε και να τον αναζητούμε.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, αλλά να καταλάβω την ερώτηση. Με ρωτάτε, γιατί υπερψηφίσαμε άρθρα, που κρίναμε σωστά;

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Αυτό είναι απάντηση σε αυτά, που προείπατε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Θέλω να πω στον κ. Ανδριανό ότι, επειδή ένα νομοσχέδιο, όπως το χθεσινό, που χαρακτηρίστηκε εμβληματικό και, μάλιστα, ο ίδιος ο Πρωθυπουργός ζήτησε ονομαστική ψηφοφορία σε όλα τα άρθρα του νομοσχεδίου, μου προξένησε ιδιαίτερη εντύπωση ότι δεν είδα άλλα μέλη του Υπουργικού Συμβουλίου να έρθουν να το υπερασπιστούν, όπως είθισται σε ανάλογα εμβληματικού τύπου νομοσχέδια. Αυτό θα έπρεπε να σας προβληματίσει. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε. Συζητάμε το σχέδιο νόμου του Υπουργείου Ανάπτυξης και Επενδύσεων με τίτλο «Απλούστευση του πλαισίου άσκησης οικονομικών δραστηριοτήτων των Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού» και τις ρυθμίσεις για τις παραγωγικές δραστηριότητες.

Επειδή είχαμε την ευκαιρία να ακούσουμε στο τέλος τον κ. Γιαννούλη, πραγματικά, νομίζω ότι, εδώ, υπάρχει κάτι το παράλογο. Αυτό το ρεσιτάλ ταραχής, τρικυμίας και υποκρισίας, πραγματικά, δεν έχει τέλος, κύριε Γιαννούλη. Το εργασιακό νομοσχέδιο στηρίζεται από το κάθε μέλος αυτής της Κυβέρνησης και στηρίχτηκε στην ολότητά του από τα 158 μέλη της Κοινοβουλευτικής Ομάδας της Νέας Δημοκρατίας. Όμως, κύριε Γιαννούλη, ξεχάσατε ότι και εσείς, ο ΣΥΡΙΖΑ, ψηφίσατε το μισό νομοσχέδιο. Επομένως, πραγματικά, είναι ένα ρεσιτάλ υποκρισίας και, πραγματικά, ξαφνιάζομαι, όταν έρχεστε εδώ, στην Επιτροπή αυτή, και λέτε ότι δεν υπήρχαν Υπουργοί να στηρίξουν, όταν γνωρίζετε πολύ καλά ότι υπάρχει συγκεκριμένη διαδικασία.

Όλοι οι Υπουργοί της Κυβέρνησης, όλη η Κοινοβουλευτική Ομάδα, όλη η κοινωνία στηρίζει αυτό το νομοσχέδιο, γιατί το νομοσχέδιο αυτό στηρίζει και θωρακίζει τους εργαζόμενους και προασπίζει τα συμφέροντά τους. Επομένως, αφού το ψηφίσατε, σας παρακαλώ να ξεκαθαρίσετε τη θέση σας στον ΣΥΡΙΖΑ, τι είναι αυτό που εννοείτε και πού στέκεται και πού σταματάει η υποκρισία σας.

Το σχέδιο νόμου, το οποίο είναι μια συνέχεια απλούστευσης διαδικασιών και, εδώ, θέλω να πω ότι η μεταρρυθμιστική προσπάθεια αυτής της Κυβέρνησης είναι να επισπεύσει διαδικασίες, να δώσει τη δυνατότητα στους μικρομεσαίους, στους επαγγελματίες να λειτουργούν, χωρίς να έχουν αυτό το θανάσιμο βρόγχο της δημόσιας διοίκησης από πάνω τους, που συνήθως τους καθυστερούσε σε όλες τις δραστηριότητές τους, δηλαδή στην έναρξη των δραστηριοτήτων.

Αυτό που κάνουμε και συνεχίζουμε να κάνουμε και θα το κάνουμε μέχρι τέλους, είναι να μεταρρυθμίσουμε πλήρως το περιβάλλον, έτσι ώστε χωρίς να απολέσει καμία δυνατότητα το κράτος, η πολιτεία, να ελέγχει ανά πάσα στιγμή, να δίνουμε τη δυνατότητα να ξεκινούν οι δραστηριότητες πολύ γρήγορα, χωρίς καμιά καθυστέρηση.

Επομένως, στο πρώτο κεφάλαιο, στο πρώτο μέρους αυτού, απλουστεύεται το αδειοδοτικό πλαίσιο δραστηριοτήτων αρμοδιότητας τριών Υπουργείων, Υποδομών, Υγείας και Τουρισμού. Οι οικονομικές δραστηριότητες αυτές είναι η οδική βοήθεια, οι σχολές οδηγών, κέντρα θεωρητικής εκπαίδευσης, σχολές - κέντρα επαγγελματικής κατάρτισης, που μόνο εδώ έχουμε και χωρίς πιστοποιητικό επαγγελματικής ικανότητας σε οδηγούς οχημάτων μεταφοράς επιβατών και εμπορευμάτων - εδώ έχουμε το καθεστώς έγκρισης -, ενώ σε όλα αυτά που αναφερόμαστε, έχουμε το καθεστώς της κοινοποίησης. Ακόμη, τα αυτοτελή διαιτολογικά γραφεία, εργαστήρια αισθητικής, τουριστικά γραφεία. Γιατί γίνεται όλο αυτό; Ακριβώς, γιατί θέλουμε ο απλός, ο μικρός επαγγελματίας να μην δένεται χειροπόδαρα σε μια διοίκηση, που τον καθυστερούσε μια ζωή να ξεκινήσει μια δραστηριότητα.

Θα ήθελα να ρωτήσω τον καθέναν από εσάς, εάν στο παρελθόν είχε φτάσει στο γραφείο σας κάποιος πολίτης απογοητευμένος από τη μεγάλη καθυστέρηση για να ξεκινήσει μια δραστηριότητα; Είμαι σίγουρος ότι όλοι σας είχατε αυτή την εμπειρία. Αυτό είναι που κάνουμε. Συνεχίζουμε να απλοποιούμε τις διαδικασίες και συνεχίζουμε να μεταρρυθμίζουμε το περιβάλλον, έτσι ώστε πολύ γρήγορα να ολοκληρώνονται και να ξεκινούν οι εργασίες των μικρών αυτών επαγγελματιών.

Τι σημαίνει γνωστοποίηση και τι σημαίνει έγκριση, νομίζω ότι είναι ξεκάθαρο. Γνωστοποίηση στο ΟΠΣ-ΑΔΕ, που θα λειτουργήσει, τώρα, στο notify business και πολύ γρήγορα μπορεί κάποιος να μπει, να γνωστοποιήσει την έναρξη της επιχείρησής του, να συλλέξει όλα τα χαρτιά, που απαιτούνται, και σε έναν έλεγχο να παρουσιάσει τα αναγκαία έγγραφα της λειτουργίας της επιχείρησής του. Στην περίπτωση της έγκρισης, έχουμε τον ελεγκτικό μηχανισμό που έρχεται και επιβεβαιώνει ότι, πράγματι, έχουν τηρηθεί οι κανόνες.

Στο δεύτερο μέρος, ειδικά στο κεφάλαιο Α΄, εισάγονται ρυθμίσεις για την αντιμετώπιση των ζητημάτων αδειοδότησης, χωροθέτησης των μεταποιητικών δραστηριοτήτων και των δραστηριοτήτων εφοδιαστικής, καθώς και θεμάτων που αφορούν στα Επιχειρηματικά Πάρκα και την εγκατάσταση και λειτουργία επιχειρήσεων.

Επειδή θέλουμε να στηρίξουμε τη μεταποιητική δραστηριότητα, που δημιουργεί και περισσότερες και καλύτερα αμειβόμενες θέσεις εργασίας, δημιουργούμε τις συνθήκες, έτσι ώστε πολύ γρήγορα να εγκαθίστανται ή να χωροθετούνται μέσα σε Επιχειρηματικά Πάρκα δραστηριότητες, αλλά, κυρίως, οι οργανωμένοι υποδοχείς να μπορούν πολύ πιο εύκολα να αδειοδοτούν τις επιχειρήσεις.

Έτσι, λοιπόν, ειδικά στους οργανωμένους υποδοχείς, επειδή ακριβώς είναι οργανωμένοι και επειδή έχουν χωροθέτηση συγκεκριμένη, δεν χρειάζεται να ελέγχονται οι διατάξεις περί υποχρεωτικών αποστάσεων από εγκαταστάσεις, σε περιοχές που βρίσκονται εκτός των οργανωμένων αυτών Μονάδων.

Το δεύτερο είναι ότι στα Επιχειρηματικά Πάρκα και στις μεγάλες Μονάδες είναι εφικτή η τροποποίηση των όρων των χρήσεων γης και των όρων δόμησης κατά τη διαδικασία εκπόνησης και τροποποίησης και αναθεώρησης των γενικών πολεοδομικών σχεδίων και αυτό χωρίς τη σύμφωνη γνώμη των φορέων ανάθεσης και διαχείρισης και των αρμοδίων υπηρεσιών που ενέκριναν την ανάπτυξη των Μονάδων αυτών. Έτσι, διευκολύνεται, αν θέλετε, και επιταχύνεται μια διαδικασία.

Ως προς τις δυνατότητες καθ’ ύψος υπέρβασης, πρέπει να σας πω ότι στα logistics και, γενικά, στα κέντρα αποθήκευσης-διανομής και στα 3PL, υπάρχουν συγκεκριμένοι κανόνες βάσει λειτουργίας, όχι εθνικών προτύπων, πανευρωπαϊκών προτύπων, και θα πρέπει, τέλος πάντων, να εναρμονίσουμε τη νομοθεσία μας, ακριβώς με αυτά τα πρότυπα και αυτό είναι που γίνεται, ακριβώς, εδώ, σε αυτή τη διάταξη.

Τώρα, σε αυτό το κεφάλαιο παρατείνονται και οι προσωρινές άδειες των επαγγελματικών εργαστηρίων με δραστηριότητες χαμηλής όχλησης, όπως αρτοποιεία, εργαστήρια ζαχαροπλαστικής και συνεργεία οχημάτων, που βρίσκονται σε περιοχές, όπου εκκρεμούν διαδικασίες τροποποίησης ή αναθεώρησης του Γενικού Πολεοδομικού Σχεδίου, του ΓΠΣ, και είναι αυτονόητο, διότι αυτές οι δραστηριότητες, πολλές φορές, δυσκολεύονται να αδειοδοτηθούν.

Κυρίες και κύριοι, στο κεφάλαιο Β προχωράμε σε απλοποίηση στην αδειοδότηση τεχνικών επαγγελματικών δραστηριοτήτων. Πρέπει να γνωρίζετε ότι είναι πολύ σημαντικό, πολύ γρήγορα να αδειοδοτούνται τα τεχνικά επαγγέλματα, καθότι χρειαζόμαστε - καθώς προχωράμε και είναι πολύ σημαντικό, γιατί αναφέρθηκε και εδώ το Ταμείο Ανάκαμψης - ένα ισχυρό εργαλείο, το οποίο θα δώσει, περίπου, 200.000 θέσεις εργασίας και, περίπου, 7% αύξηση του ΑΕΠ τα επόμενα χρόνια.

Η τελετή που έγινε σήμερα ήταν μία λιτή τελετή. Παρουσιάστηκε ακριβώς το πρόγραμμα, όπως αρμόζει σε μια χώρα, που είναι από τις πρώτες που κατέθεσε, με μεγάλη επιτυχία, το σχέδιο αυτό, που εγκρίθηκε αυτό το σχέδιο και που βρέθηκε εδώ η Πρόεδρος μαζί με τον Πρωθυπουργό, ακριβώς για να υποδεχθούν το σχέδιο σε με μια λιτή τελετή, εκτός αν θεωρείτε ότι ο τρόπος που λειτουργούμε ή που λειτουργούμε, σήμερα, εδώ, στη Βουλή, όπου υπάρχουν οι τηλεσυνδέσεις, είναι κάτι, το οποίο κοστίζει πολύ. Αυτή η τελετή, λοιπόν, ήταν με τηλεσυνδέσεις και ακριβώς έγινε, λόγω της πανδημίας, για να μην υπάρχει συνωστισμός ατόμων στην αγορά. Παρουσιάστηκε σε μια λιτή τελετή και, ξέρετε κάτι, αυτό που σας πειράζει, πραγματικά, κύριοι του ΣΥΡΙΖΑ, είναι ότι αυτή η χώρα αλλάζει και αλλάζει πολύ γρήγορα, εναρμονίζεται με τις διεθνείς πρακτικές, δείχνει το καλό δημοσιονομικό χαρακτήρα, που έχει, δανείζεται με ιστορικά χαμηλά και φέρνει την ανάπτυξη, όπως δεν μπορέσαμε να την φέρετε εσείς και αυτό είναι το στοίχημα και η πρόκληση για την επόμενη μέρα, γιατί πρέπει να δουλέψουμε σκληρά - και αυτό κάνουμε -, έτσι ώστε να μειωθεί η ανεργία, να αντιστρέψουμε το brain-drain που ήταν αποτέλεσμα της μεγάλης κρίσης και να δημιουργήσουμε νέες δουλειές.

 Να σας πω κάτι; Τα πράγματα έχουν αλλάξει, πρέπει να το συνειδητοποιήσετε, η Ελλάδα αλλάζει και εμείς, εδώ, σε αυτήν την Κυβέρνηση, υπηρετούμε πιστά αυτόν τον στόχο, να αλλάξουμε την Ελλάδα, να δημιουργήσουμε περισσότερες δουλειές και να αλλάξουμε το παραγωγικό μοντέλο, γιατί δεν θέλουμε να παραμείνουμε εκεί που μας αφήσατε εσείς, κύριοι, θέλουμε να τρέξουμε και θέλουμε να τρέξουμε γρήγορα.

Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ τον Υπουργό. Η συνεδρίαση ολοκληρώθηκε. Η επόμενη συνάντηση αύριο το πρωί στις 9, για ακρόαση Φορέων. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Βολουδάκης Μανούσος-Κωνσταντίνος, Γιόγιακας Βασίλειος, Ράπτη Ελένη, Σιμόπουλος Ευστράτιος (Στράτος), Γιαννούλης Χρήστος, Σαρακιώτης Ιωάννης, Κατρίνης Μιχαήλ, Δελής Ιωάννης, Βιλιάρδος Βασίλειος και Λογιάδης Γεώργιος.

Τέλος και περί ώρα 15:40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**